**LIETUVOS SPORTO UNIVERSITETAS**

**SPORTO EDUKOLOGIJOS FAKULTETAS**

**SPORTO INDUSTRIJŲ STUDIJŲ programa**

**SIMONA MISIKONYTĖ**

**Europos sąjungos struktūrinių fondų Investicijos į kaimo turizmo verslą VERTINIMAS kaimo turizmo sodybų šeimininkų požiūriu**

**BAKALAURO BAIGIAMASIS DARBAS**

Darbo vadovė: Doc. dr. Biruta Švagždienė

Baigiamąjį darbą rengė \_\_\_\_\_\_\_ studentas (-ai)

Baigiamųjų darbų aprobavimo komisija ginti baigiamąjį darbą:

Baigiamųjų darbų aprobavimo pirmininkas: Doc.dr. B. Švagždienė /

Baigiamųjų darbų ir jų gynimo vertinimo komisijos įvertinimas:

Baigiamųjų darbų ir jų gynimo vertinimo komisijos sekretorė (-ius): lekt. R. Andriukaitienė /

Kaunas 2015

PATVIRTINIMAS APIE ATLIKTO DARBO SAVARANKIŠKUMĄ

Patvirtinu, kad įteikiamas baigiamasis darbas *(pavadinimas)……………………………… ……*

*………………………………………………………………………………………………………………………………*

1. Yra atliktas mano paties/pačios (jeigu darbą rengė keli studentai, įrašoma: Yra atliktas mūsų pačių);
2. Nebuvo naudotas kitame universitete Lietuvoje ir užsienyje;
3. Nenaudojau šaltinių, kurie nėra nurodyti darbe, ir pateikiu visą panaudotos literatūros sąrašą.

..............…… .............................................. ......................….

*(data) (autoriaus vardas pavardė) (parašas)*

PATVIRTINIMAS APIE ATSAKOMYBĘ UŽ LIETUVIŲ KALBOS TAISYKLINGUMĄ ATLIKTAME DARBE

Patvirtinu lietuvių kalbos taisyklingumą atliktame darbe.

..............……… ................................................. ......................….

*(data) (autoriaus vardas pavardė) (parašas)*

**baigiamojo darbo vadovo išvados dėl darbo gynimo**

..................................................................................................................................................................................................................................................................................................*………..*

..............……… ................................................. ......................….

*(data) (vadovo vardas pavardė) (parašas)*

**Baigiamasis darbas aprobuotas:**

..............……… ................................................... ............…………..

*(aprobacijos data) (Komisijos sekretorės/iaus vardas, pavardė) (parašas)*

**Baigiamasis darbas yra patalpintas į** ETD IS …………………..……………………………..

*(Gynimo komisijos sekretorės/iaus parašas)*

**Baigiamojo darbo recenzentas:**

.................................................. ……………………………… ..............................

*(vardas, pavardė) (Gynimo komisijos sekretorės/iaus vardas, pavardė) (parašas)*

**Baigiamųjų darbų gynimo komisijos įvertinimas:** ………………………………………….

................. .............................................................................. .................................…

*(data) (Gynimo komisijos sekretorės/iaus vardas, pavardė) (parašas)*

**TURINYS**

SANTRAUKA 5

SUMMARY 6

ĮVADAS 7

1. LITERATŪROS APŽVALGA 9

1.1 Kaimo turizmo verslo ir investicijos į kaimo turizmo verslą teorinė samprata 9

1.1.1 Kaimo turizmo verslo formavimo ypatumai teoriniu aspektu 10

1.1.2. Rinkos elementai ir veiksniai, darantys poveikį kaimo turizmo paslaugų plėtrai 14

1.2 Europos Sąjungos investicijų į kaimo turizmo verslą esmė 20

2. TYRIMO METODIKA IR ORGANIZAVIMAS 26

3. REZULTATAI 29

4. APTARIMAS 35

PASIŪLYMAI IR REKOMENDACIJOS 36

IŠVADOS 37

LITERATŪRA 38

PRIEDAI 41

# SANTRAUKA

**Europos sąjungos struktūrinių fondų Investicijos į kaimo turizmo verslą VERTINIMAS kaimo turizmo sodybų šeimininkų požiūriu**

**Raktiniai žodžiai:** kaimo turizmas ir verslas,Europos Sąjungos struktūrinių fondų investicijos.

**Temos aktualumas**: Lietuva pasižymi unikalia gamta, ežerų gausa, giliomis etninėmis tradicijomis ir papročiais, kurios sudaro palankias galimybes kaimo turizmui vystytis. Kaimo turizmo paklausa didėja mūsų šalyje ypač Lietuvai įstojus į Europos Sąjungą, tačiau šio verslo plėtros sąlygos nėra pakankamai išnaudojamos. Lietuva kaimo turizmo srityje ženkliai atsilieka nuo kitų Europos Sąjungos šalių. Investicijos į kaimo turizmo verslą yra aktualios, tačiau konkrečių investicijų vertinimas į kaimo turizmo verslą Lietuvoje mažai analizuotas, todėl aktualu analizuoti investicijų į kaimo turizmo verslą svarbą bei potencialą pasitelkiant kaimo turizmo savininkų patirtį.

**Darbo objektas:** ES struktūrinių fondų investicijos į kaimo turizmo verslą.

**Tyrimo tikslas –** įvertinti ES struktūrinių fondų investicijas į kaimo turizmo verslą pačių kaimo turizmo šeimininkų požiūriu.

**Darbo uždaviniai:**

1. Apibrėžti kaimo turizmo verslo ir investicijos į kaimo turizmo verslą teorinę sampratą;
2. Pristatyti ES struktūrinių fondų investavimo į kaimo turizmo verslą situaciją;
3. Atlikti ES investicijų į kaimo turizmo verslą vertinimą kaimo turizmo sodybų šeimininkų požiūriu.

**Rezultatai:** Apibrėžus kaimo turizmo verslo ir investicijos į kaimo turizmo verslą teorines sampratas, nustatyta, kad kaimo turizmas yra besivystantis ir patrauklus investicijoms. Tikslingiausia investuoti į vietovės, kuriose gausu istorinio paveldo, unikalios gamtos ar į įžymių žmonių gimtines ar gyvenamąsias vietas, nes tai pritraukia didžiausią srautą turistų. Atlikus ES struktūrinių fondų investavimo į kaimo turizmo verslą situacijos analizę paaiškėjo, kad investicijos į kaimo turizmo verslą itin pastebimos Lietuvai įstojus į Europos Sąjungą. Europos Sąjunga prie Lietuvos kaimo turizmo verslo prisidėjo ne tik finansine parama, bet ir informacijos skleidimu apie kaimo turizmo paslaugų verslą, sodybų šeimininkų mokymu bei konsultacijomis. Atlikus investicijų į kaimo turizmo verslą vertinimą, kaimo turizmo sodybų šeimininkų požiūriu, nustatyta, kad sodybų šeimininkų, kurie įgyvendino bent vieną ES projektą, investicijų galimybes į kaimo turizmo verslą Lietuvoje yra teigiama. Tačiau pastebima, kad pritrūksta sodybų šeimininkams specifinių žinių apie ES struktūrinių fondų teikiamą paramą.

# SUMMARY

**EUROPEAN UNION‘S STRUCTURAL FUNDS INVESTMENTS IN RURAL TOURISM BUSINESS THROUGH HOMESTEAD OWNER‘S ATTITUDE**

**Keywords**: rural tourism, business, the European Union's structural funds investment.

**Topic relevance**: Lithuania has unique nature, an abundance of lakes, deep ethnic traditions and customs, which represents an opportunity for rural tourism development. Rural tourism is a growing demand in Lithuania especially after the accession to the European Union, but the conditions for business development are not sufficiently exploited. Lithuania rural tourism sector lags far behind other European Union countries. Investments in rural tourism business are relevant, but the specific rating of investments to rural tourism business in Lithuania was not widely analysed so it is important to analyse the importance and potential of investments in rural tourism business using owner’s experience.

**Study object**: EU Structural Funds investments in rural tourism business.

**Study aim** - to assess the EU's structural funds investments in rural tourism business.

**Study goals**:

1. To perform an analysis of rural tourism business and investment in rural tourism business literature;
2. To deliver the EU Structural Funds investing in rural tourism business situation;
3. To perform EU investment in rural tourism business evaluation of rural tourism in terms of the home.

**Conclusions**: After a literature analysis of rural tourism business and investments in rural tourism business it was found that Lithuanian rural tourism is growing and attractive to investments. It is most sensible to invest into areas with rich historical heritage, unique nature or famous people places of residence, because it attracts the largest flow of tourists. After an EU Structural Funds investing in rural tourism business situation analysis it was found that investments in rural tourism business are especially noticeable after Lithuania's accession to the European Union. The European Union has contributed to Lithuanian rural tourism not only with financial support, but also with the dissemination of information on rural tourism business, homesteads hosts training and consultation. After an evaluation of investments in rural tourism business through homestead owner’s attitude, it was found that homestead owners, who have carried out at least one EU project, have a positive opinion on investment opportunities in the rural tourism business in Lithuania. However, it is noted that homestead owners lack of specific knowledge of EU Structural Funds assistance.

# ĮVADAS

**Darbo aktualumas.** Lietuva pasižymi unikalia gamta ir giliomis etninėmis tradicijomis, kurios sudaro palankias galimybes kaimo turizmui vystytis. Pastaraisiais metais pastebimas kaimo turizmo paklausos didėjimas, tačiau Lietuvoje šio verslo plėtros sąlygos nėra išnaudojamos pakankamai bei kaip teigia Ramanauskienė, Astromskienė ir Andriūnas (2010) Lietuva, lyginant su pirmaujančiomis šalimis, turizmo srityje ženkliai atsilieka. Kitose Europos šalyse pastebima kaimo turizmo verslo vystymo pradžia daugiau nei prieš 40 metų, o Lietuvoje ši verslo sritis skaičiuoja tik pirmuosius 10 metų. Lietuvai įstojus į Europos Sąjungą bei pasirašius Šengeno sutartį, taip pat įsitvirtinus pigių skrydžių bendrovėms, atsirado galimybės laisvai judėti tarp šalių narių, todėl mūsų šalis tampa vis patrauklesnė ne tik lietuviams, bet ir užsienio turistams. Lietuva pasižymi giliomis etninėmis tradicijomis, iki šių dienų išlikusios tradicijos švęsti nacionalines šventes laikantis papročių, gausu išlikusių autentiškų sodybų, o gamtos unikalumas, ežerų gausa skatina turistus daugiau dėmesio skirti ne urbanistiniam, o kaimo turizmui. Investicijos į kaimo turizmą ne urbanistinėse vietovėse, kurios vystosi žymiai lėčiau nei miestai, tačiau pasižymi gausiais rekreaciniais, gamtiniais, kultūriniais ištekliais bei turi istorinę praeitį ir yra išlaikę autentiškumą, gali būti prioritetinis regionų ekonomikai ir verslui juose plėstis. Dapkaus (2008) teigimu, investicijos į kaimo turizmo verslą ypatingai svarbios silpniau išsivysčiusiuose regionuose, kur mažas užimtumas, silpnai išnaudojami turimi ištekliai ir yra mažai kitokios veiklos galimybių. Investicijos į kaimo turizmo verslą yra aktualios ne tik dėl užimtumo didinimo kaimo vietovėse bei verslumo skatinimo, bet tai labai svarbu bendriems kaimo plėtros procesams bei rezultatams gerinti. Grundey (2008), Climpson (2008), Žalienė (2008), Žaliauskienė (2009), Čekuolienė (2009), Jaszczak ir Žukovskis (2010) ir kiti autoriai nagrinėjo investicijų į kaimo turizmą klausimus, tačiau konkrečių investicijų vertinimas į kaimo turizmo verslą Lietuvoje mažai analizuotas, todėl aktualu išanalizuoti investicijų į kaimo turizmo verslą svarbą bei potencialą pasitelkiant kaimo turizmo savininkų patirtį.

**Darbo tikslas** – įvertinti ES struktūrinių fondų investicijas į kaimo turizmo verslą pačių kaimo turizmo šeimininkų požiūriu.

**Darbo objektas** – ES struktūrinių fondų investicijos į kaimo turizmo verslą.

**Darbo uždaviniai:**

1. Apibrėžti kaimo turizmo verslo ir investicijos į kaimo turizmo verslą literatūros sampratą;
2. Pristatyti ES struktūrinių fondų investavimo į kaimo turizmo verslą situaciją;
3. Atlikti ES investicijų į kaimo turizmo verslą vertinimą kaimo turizmo sodybų šeimininkų požiūriu.

**Darbo metodai:** Mokslinės literatūros analizė, Statistinių duomenų analizė, Interviu.

1. **LITERATŪROS APŽVALGA**

**1.1 Kaimo turizmo verslo ir investicijos į kaimo turizmo verslą teorinė samprata**

Turizmas – viena iš svarbiausių ekonominių sričių pasaulyje. Investicijos skatina privataus verslo vystymąsi, o kartu didina užimtumą, infrastruktūros plėtrą. Dapkaus (2008) teigimu, investicijos į kaimo turizmo verslą ypatingai svarbios silpniau išsivysčiusiuose regionuose, kur mažas užimtumas, silpnai išnaudojami turimi ištekliai ir yra mažai kitokios veiklos galimybių.

Labanauskatė ir Jusčius (2001), Svetikienė (2002), Žalys ir Damulienė (2006), Armaitienė (2009) turizmą plačiąja prasme apibūdina, kaip laisvalaikio ar aktyvaus poilsio veiklą, susijusią su kelionėmis ir jų tikslų įgyvendinimu bei trumpalaikiu apsistojimu ten. Stulpinaitė (2000) turizmą pagal kelionės tipą klasifikuoja į 6 kategorijas (žr. 1 pav.).

**Turizmas**

Kaimo turizmas

Verslo turizmas

Laisvalaikio ir pramogų

turizmas

Gydomasis turizmas

Sportinis turizmas

Profesinis turizmas

***1 pav.*** *Turizmo klasifikacija pagal kelionės tikslą (Stulpinaitė, 2000)*

Rekreacinės sąlygos Lietuvoje ypač palankios kaimo turizmo verslo vystymui. Žalienės (2002) teigimu kaimo turizmas Lietuvoje leidžia padidinti ūkininkų pajamas bei uždirbti iš papildomos veiklos, taip pat sukurti papildomas darbo vietas.

Remiantis Labanauskaite ir Jusčiu (2001), kaimo turizmas negali būti apibūdinamas kaip vienas iš turizmo sektorių, tai kaimo vietovių žemės verslas, kaip alternatyva žemės ūkiui.

Wearing ir Neil (2009) teigimu, kaimo turizmas – tai alternatyvi turizmo forma, kuri negali būti priskirta masiniam turizmui, nes ši paslauga tenkina specifinius turistų poreikius specialioje, ne dirbtinai sukurtoje aplinkoje, todėl aktualu kaimo turizmo verslą ir investicijas į kaimo turizmo verslą analizuoti atskirai. Siekiant atlikti kaimo turizmo verslo ir investicijos į kaimo turizmo verslą teorinę sampratą, pirmiausiai tikslinga išanalizuoti kaimo turizmo verslo formavimo ypatumus teoriniu aspektu.

### Kaimo turizmo verslo formavimo ypatumai teoriniu aspektu

Kaimo turizmas laikomas vienu iš sparčiausiai augančių turizmo paslaugų sektoriumi Lietuvoje. Esama keletas kaimo turizmo sampratų. Dalis jų akcentuoja, kad kaimo turizmas mažai apgyvendintose teritorijose, kitos pabrėžia kaime siūlomos veiklos svarbą, todėl siekiant išanalizuoti kaimo turizmo verslo formavimo ypatumus, pirmiausiai tikslinga apibrėžti kaimo turizmo sąvoką.

***1 lentelė.*** *Kaimo turizmo sąvoka* (šaltinis: sudaryta autorės)

|  |  |  |
| --- | --- | --- |
| **Metai** | **Autoriai** | **Esmė** |
| 2002 | Žalys, I. ir kt. | Kaimo turizmas yra rekreacinė ir poilsio kaime organizavimo veikla mažose kaimo vietovėse, kurios metu naudojamasi vietiniais ištekliais, tausojama gamta, kultūrinis paveldas ir istorinis palikimas. |
| 2007 | Simanavičienė, Ž, Šimberova, I. Ii kt. | Kaimo turizmas – tai veikla, kuri vykdoma toli nuo miesto (kaimo vietovėse) esančiose sodybose, siūlant vartotojams įvairias paslaugas, susijusias su laisvalaikio praleidimu – nakvynė, pirtis, maistas, pramogos. |
| 2009 | Turizmo terminų žodynas | Kaimo turizmas apibūdinamas kaip paslaugos teikimas privačioje valdoje – sodyboje. |
| 2011 | Damulienė, A. | Kaimo turizmas bendrąją prasme apima platesnę sąvoką - tai ne vien tik išvyka į kaimą ar poilsis kaime, bet ir kaimo turizmo paslaugų ypatybes, kultūrinę ir gamtinę aplinką. |

Kaip parodė analizuojamos temos teorinės studijos, kaimo turizmas teikia ekonominę naudą, taip pat tai yra paslauga, kuri padeda spręsti vieną iš aktualiausių problemų – Lietuvos kaimo gyventojų užimtumą (Žilinskas ir kt., 2008). Damulienė (2011) teigia, kad kaimo turizmas gali būti įvardijamas kaip kultūros, senesnių papročių ir istorijos pažinimo priemonė, kuri daro kaimo turizmą reikšminga Lietuvos turizmo dalimi.


Pagal Astromskienę (2009), kaimo turizmo, kaip socialinio reiškinio bei alternatyvos ūkininkavimui, ištakos siekia apie 1994 m. Tais metais Lietuvos ūkininkų sąjunga ėmėsi vykdyti pirmuosius projektus su Skandinavijos šalimis dėl poilsio kaime organizavimo bei kaimo turizmo plėtros. 1997 m. suburta Lietuvos kaimo turizmo asociacija, todėl šie metai laikytini kaimo turizmo kaip ekonominės veiklos pradžia. Asociacijos nariai nedelsdami ėmėsi populiarinti aktyvias poilsio kaime paslaugas. 1998 m. kaimo turizmo veikla, kaip verslinė veikla, buvo įteisinta Lietuvos Respublikos Seimo priimtu Turizmo įstatymu – tai neabejotinai paspartino tolimesnę kaimo turizmo plėtrą.

Kaimo turizmas nėra siauriai suvokiamas tik kaip kelionė į kaimo vietoves ir rekreacinė veikla jose - kaimo turizmas suprantamas kaip visa rekreacinė ir poilsio kaime organizavimo veikla mažose kaimo vietovėse, kurios metu naudojamasi vietiniais ištekliais, tausojama gamta, kultūrinis paveldas ir istorinis palikimas. Danulienė (2011) papildomai išskiria kaimo turizmą į dvi dalis (žr. 2 pav.)

***2 pav.*** *Kaimo turizmo suskirstymas (sukurta autorės pagal Danulienę, 2011)*

Kaimo turizmas vertinamas kaip turizmo dalis, kurios paskirtis - supažindinti turistą su atskirais regionais, pasiūlyti turistui platų spektrą paslaugų, generuoja papildomas pajamas vietiniams gyventojams bei užtikrina vietinių kultūrinių išteklių išsaugojimą (Pakurar, Olah, 2008). I. Baltrušaitytė (2009), kaimo turizmą apibūdina kaip socialinį reiškinį, kuris išsiskiria savitumu ir konkurencinėmis savybėmis, turi įtakos savivaldybės ar valstybės įvaizdžio formavimui ir skatina atvykstamojo turizmo augimą.

Kaimo turizmas susijęs su kitomis turizmo rūšimis – pramoginiu turizmu, kai vykstama į sodybas švęsti šventes, minėti tam tikras progas, taip pat kultūriniu pažintiniu turizmu, kai keliaujama edukaciniais tikslais į kaimo vietoves, kurios pasižymi kultūriniais objektais – sodybomis, įtrauktomis į valstybės kultūros paveldą, bažnyčiomis, muziejais, gamtos paminklais ir pan. 3 paveiksle pateikta kaimo turizmo struktūra pagal Grecevičių ir Armaitienę (2002).



***3 pav.*** *Kaimo turizmo struktūra (šaltinis: Grecevičius ir Armaitienė, 2002)*

Kaip matyti iš 3 paveiksle pateiktos kaimo turizmo struktūros , kaimo turizmas apima: profesinį turizmą, etninį , pramoginį, religinį, gamtinį pažintinį turizmą, kultūrinį pažintinį turizmą.

2014 m. kovo 12 d. Lietuvos Respublikos Vyriausybės nutarimu Nr. 238 patvirtintoje Lietuvos turizmo plėtros 2014-2020 metų programoje teigiama, kad specializuotų kaimo turizmo paslaugų teikimas – pagrindinis uždavinys siekiant didinti kaimo turizmo paslaugų konkurencingumą. Pagrindinės kaimo turizmo specializacijos šioje programoje įvardijamos taip: [ramaus poilsi](http://www.atostogoskaime.lt/)o, [pažintinio poilsi](http://www.atostogoskaime.lt/)o, [aktyvaus laisvalaiki](http://www.atostogoskaime.lt/)o, [poilsio su šeima](http://www.atostogoskaime.lt/), [kulinarinio paveld](http://www.atostogoskaime.lt/)o, [šeimos šven](http://www.atostogoskaime.lt/)čių, [verslo rengin](http://www.atostogoskaime.lt/)ių, agroturizmo sodybos.

Pagal Vainienę (2001) formuojant kaimo turizmo verslo paslaugų paketą, turi būti atsižvelgiama į kitus turizmo tipus, kaip kompleksinę pasiūlą, nes jos persipina ir papildo viena kitą. Kaimo turizmo verslą galima susieti su šiomis turizmo rūšimis:

* *Gydomasis turizmas* – masažai, pirtys, liaudies medicina, liaudiški gydymo būdai, profilaktinio gydymo veikla.
* *Poilsinis turizmas* – židinys, pirtis, visi patogumai.
* *Etninis turizmas* – lankymas artimųjų gimtų vietų, kurios yra kaimo vietovėse.
* *Dalykinis turizmas* – profesinių ir rekreacinių interesų suderinimas, vis populiarėja seminarų, mokymų vedimas kaimo sodybose.
* *Religinis turizmas* – bažnytkaimių lankymas, įvairios religinės apeigos, atlaidai
* *Nuotykių turizmas –* aktyvi veikla gamtoje, dažnai ekstremali, akcentuojama pati veikla, o ne vietovė, kurioj ji organizuojama.
* *Sportinis turizmas* – žūklės varžybos, slidinėjimas, žygiai, važinėjimas dviračiais ir pan.

Kaimo turizmo verslas prasideda nuo vietovės vertės kūrimo ir jos paskirstymo. Pagal Atkočiūnienę (2009) kaimo turizmo verslo formavimą lemia šie veiksniai:

* ištekliai (ekonominė struktūra, veiklos novatoriškumas, vieta, gamtos ištekliai, socialinė struktūra, vietovės kultūra);
* kompetencija (technologijų vystymas, žemė ir miškų ūkis, infrastruktūra ir žmogiškasis kapitalas, socialinis kapitalas).

Išoraitės (2009) teigimu, kaimo turizmo verslo plėtra galima ten, kur palanki rekreacinė aplinka. Taip pat svarbu laiku atsižvelgti į kaimo turizmo rinkos plėtros tendencijas ir numatyti galimybes pasirengti priimti daugiau atvykstančių turistų į regioną ir formuoti tinkamą kaimo turizmo plėtros politiką. Pirmas kaimo turizmo verslo formavimo etapas – tai vietos tinkamumo įvertinimas. Pagal Šimkovą (2004) vietos tinkamumo įvertinimas apima vietos patrauklumą, ne miesto regiono dydį, ekologiškai orientuotą atsakomybę gyventojams, kultūros gerovę ir patirtis, priėjimą prie finansinių išteklių, kvalifikuoto darbo jėgos tinkamumą, ekologišką elgesį.

Prieš pradedant vykdyti kaimo turizmo verslą, Išoraitė (2009) rekomenduoja įvertinti verslo ir vietos specifikos riziką – investuotojo ir kliento požiūrį į vietovės patrauklumą kaimo turizmui, teisingos kaimo turizmo vietos parinkimą. Į pelną kaimo turizme gali būti žvelgiama remiantis tokiais kriterijais:

1. *Ekonominiu* (naujų darbo vietų kūrimo, namų renovacijos, verslininkystės – bendro regiono konkurencingumo didinimas).
2. *Socialiniu* (viešųjų paslaugų gerinimo, folkloro ir vietinių tradicijų atstatymo – vietinių gyventojų ir turistų gyvenimo kokybė regione be dramatiškų vietinių gyventojų gyvenimo būdo pakeitimų).
3. *Aplinkosaugos* (bendras aplinkosaugos žinių tarp vizituojančių ir vietinių gyventojų augimas, padidėjęs natūralaus, kultūrinio ir istorinio potencialo naudojimas, aplinkosaugos stabilumo ir bioįvairovės didėjimas).

Išlaidos turi būti susijusios su kaimo turizmo plėtra ir infrastruktūra. Turizmo rizika:

1. *Pavojai aplinkai* (pavojai susiję su lankytojais – dirvos, vandens ir oro tarša, floros ir faunos nuniokojimas, pavojai istoriniams objektams, rizika susijusi su atliekų likvidavimu).
2. *Socialiniai-kultūriniai regiono pasikeitimai* (gyvenimo būdo pasikeitimas).

Pagal Damulienę (2011) kaimo turizmo strateginis valdymas turi būti susijęs su aplinkos poveikio įvertinimu, daug dėmesio skiriant techninėms (energijos ir atliekų), ekonominėms (išlaidų ir finansinių šaltinių), socialinėms (etikos, atsakomybės aplinkai), rinkodaros (kaimo turizmo pristatymo ir bendravimo su vartotojais) problemoms spręsti.

Kaimo turizmo verslo formavimo ypatumai susiję su kaimo turizmo vietos tinkamumo įvertinimu, verslo ir vietos specifikos rizikos analize kaimo turizmo aspektu, tendencijų apibūdinimu, vietovės patrauklumu kaimo turizmui investuotojo ir kliento požiūriu. Prieš pradedant vykdyti kaimo turizmo verslą privalu išanalizuoti ekonominius, socialinius, aplinkosaugos, pavojaus aplinkai, socialinių-kultūrinių regiono pasikeitimo kriterijus, todėl kitoje šio darbo dalyje analizuojami rinkos elementai ir veiksniai, darantys poveikį kaimo turizmo paslaugų plėtrai.

### 1.1.2. Rinkos elementai ir veiksniai, darantys poveikį kaimo turizmo paslaugų plėtrai

Vertinant makro aplinkos veiksnius analizuojami įvairūs duomenys, kurių neįmanoma įtakoti pačiai įmonei – tai labiau priklausomybė nuo aplinkos veiksnių, kurie sąlygoja įmonės veiklos sėkmę arba skatina perkelti veiklas į kitas rinkas. Porter (2008) teigimu, rinkoje egzistuoja veiksniai, kurie lemia vienų šalių didesnį konkurencingumą už kitas ir kodėl kai kurios pramonės šakos šiose šalyse yra konkurencingesnės už kitas. Porter (2008) nuomone, organizacijos veikla tiesiogiai priklauso nuo to, kurioje šalyje ji veikia ir siekiant pranašumo pasaulinėse rinkose šalies situacija sukuria veiksnius, kurių pagrindu organizacijos gali sukurti tokį pranašumą (žr. 2 lentelę).

***2 lentelė.*** *Makro aplinkos veiksniai įtakojantys įmonių veiklą*(šaltinis: sudaryta autorės)

|  |  |
| --- | --- |
| **VEIKSNIAI** | **APRAŠYMAS** |
| Baziniai šalies | Gamtiniai ištekliai, klimatas, geografinė padėtis ir demografija, lemianti palankią tam tikrų veiklos sričių plėtrą |
| Konkurencingumo | Aukštos kvalifikacijos darbuotojai, geresnio švietimo dėka įgauti kvalifikaciniai įgūdžiai. Kitas konkurencingumo veiksnys – pažangūs tyrimų metodai, inovacijos, kurias inicijuoja verslo, o jas skatina – valstybinės institucijos. |
| Bendrieji | Susiformavusi veiklos srityje išskirtinė komunikacijų infrastruktūra, susikaupęs didelis kapitalas, leidžiantis toliau efektyviausiu būdu plėtoti veiklą. |
| Specializuojantys | Specifiniai personalo įgūdžiai, įgauti ilgą laiką plėtojant specifinę veiklą. |
| Paklausos sąlygos | Vartotojai, žinantys savo teises, lūkesčius ir neabejingi prekių (produktų ir paslaugų) kokybei sukuria lanksčią paklausą, į kurią reaguodamos organizacijos didina savo veiklos efektyvumą. Specifiniai vartotojų poreikiai ir jų tenkinimas taip pat kuria didesnes organizacijų galimybes padidinti savo konkurencingumą tarptautiniu mastu. |
| Susiję ir aptarnaujantys pramonės sektoriai | Sėkmingai veikiantys pramonės sektoriai linkę dalytis į segmentus ir kooperuotis, pvz., tyrimų atlikimui. Tuo pačiu įmonės gali įgauti konkurencinių pranašumų – jos gali sukoncentruoti pajėgumus pagrindinei veiklai vystyti, o likusią palikti tiekėjams. |
| Įmonių strategija, struktūra ir konkurencingumas | Įmonių kūrimo, veiklos organizavimo ir valdymo efektyvumas iš dalies priklauso nuo šalies teisinių sąlygų ypatumų, o konkurencija sektoriaus viduje yra svarbus įmonių konkurencinių pranašumų šaltinis. Įmonių strategija, struktūra ir konkurencingumas varijuoja ir priklauso nuo šalies kultūrinių ypatumų. |

Rinkos elementai ir veiksniai, kurie daro poveikį organizacijos veiklai bei investicijoms skirstomi į šešis pagrindinius tipus - politiniai veiksniai, ekonominiai veiksniai, socialiniai veiksniai, teisiniai veiksniai, technologiniai veiksniai, aplinkos apsaugos veiksniai.

*Politiniai-ekonominiai veiksniai darantys poveikį kaimo turizmo verslui.* Kaimo turizmo veikla susijusi su kaimiškų regionų ekonomika. Ši veikla dažnai nėra kaime gyvenančių, ūkininkaujančių žmonių pagrindinis pragyvenimo šaltinis. Ekonominė valstybės politika tiesiogiai nereguliuoja kaimo turizmo verslo veiklos paklausos bei pasiūlos, tačiau ES struktūrinių fondų parama kaimo turizmo verslo vystymui skatina užsiimti kaimo turizmo verslu ir taip didinti kaimo gyventojų užimtumą, jų pajamas bei pritraukti miestų gyventojus, kurie yra potencialūs šių paslaugų vartotojai. Valstybės politika ir priemonės padeda ūkininkams ir apskritai kaimo gyventojams gauti paramą iš Kaimo rėmimo, Miškų ir kitų fondų. Turizmo politika šalyje yra pakankamai svarbi ekonominės politikos dalis, nes išvystytas turizmas ir pakankama šių paslaugų pasiūla skatina atvykti užsienio svečius bei pasirinkti atostogas šalies gyventojus Lietuvoje.

*Socialiniai veiksniai susiję su kaimo turizmo verslu.* Darbas yra pagrindinė žmogaus veikla, kurios rezultatai tiesiogiai įtakoja gyvenimo kokybę, tačiau kartu tai yra ir vienas iš pagrindinių veiksnių susijusių su žmogaus socialiniu statusu, taigi tai ne vien tik ekonominis, pragyvenimą užtikrinantis šaltinis. Ši veikla teikia socialinę ir kultūrinę naudą, padeda mažinti kaimo ir miesto gyventojų atskirtį, suteikia galimybes vietiniams gyventojams užsidirbti pajamų, gerina pragyvenimo lygį, skatina tausoti kultūros paveldą, socialines vertybes. Mažesnis kaimo gyventojų užimtumas ir suinteresuotumas veikti lemia mažesnes šių namų ūkių pajamas, didina socialinę atskirtį tarp šalies gyventojų lyginant su miesto gyventojų namų ūkiais. Marozienė (2010) išskiria pagrindinius turizmo plėtros aspektus, kurių vienas pagrindinių yra vietos bendruomenės gyvenimo lygio kėlimas, užimtumo didinimas bei socialinė gerovė ir aplinkos saugojimas. Statistikos departamento duomenimis 2014 m. nedarbo lygis šalyje buvo 12,4 proc., jaunimo nedarbo lygis praėjusiais metais sudarė 21,2 proc. Kaimo turizmo vystymas tiesiogiai priklauso nuo paklausos. Statistikos departamento duomenimis 2014 m. ketvirtąjį ketvirtį, palyginti su tuo pačiu 2013 m. ketvirčiu, vietinio turizmo kelionių su viena ir daugiau nakvynių skaičius padidėjo 1,7 proc. (2014 m. IV ketv. – 532,9 tūkst., 2013 m. IV ketv. – 524,1 tūkst. kelionių). 2014 m. ketvirtąjį ketvirtį šalies gyventojo kelionė Lietuvoje vidutiniškai truko 2,43 nakvynės (2013 m. IV ketv. – 2,98 nakvynės). Daugiausia (42 proc.) vietinių turistų kaip pagrindinį kelionės tikslą nurodė laisvalaikį, poilsį ir atostogas, todėl galima daryti išvadą, kad auganti paklausa turi skatinti verslo subjektus vystyti kaimo turizmo verslą ir pasiūlyti potencialiems paslaugų vartotojams patrauklias paslaugas, kad lietuviai bei užsienio svečiai vis dažniau pasirinktu poilsį toliau už miesto, gamtoje.

*Technologiniai veiksniai susiję su kaimo turizmo verslu.* Statistikos departamento duomenimis, kaimuose lyginant su miestais technologinė pažanga yra lėtesnė, nes kaimo gyventojai pasižymi mažesniu žinių žingeidumu ir dauguma kaimiečių yra žemesnio intelekto lygio nei miestiečiai. Tačiau vystant kaimo turizmo verslą technologinė aplinka daugiau svarbi informacijos apie teikiamas paslaugas sklaidai, o ne pačios paslaugos teikimui, nes išlaikomas autentiškumas ir kaimo vietovėje teikiamos paslaugos susijusios su pačios gamtos ištekliais, galimybe pasigaminti pačiam be ypatingų technologinių prietaisų.

*Aplinkos apsaugos veiksniai susiję su kaimo turizmo verslu.* Kaimo turizmas konkurencingas vykdant verslą unikalioje sodyboje, gamtoje. Dažnai kaimo turizmas tiesiogiai priklauso nuo aplinkos apsaugos, nes daugelis ypatingų Lietuvos kraštovaizdžių yra saugomi ir įtraukti į valstybės paveldą. Kultūriniu ir gamtiniu aspektu vertingiausios Lietuvos vietovės turi saugomų teritorijų statusą, dėl to vykdant kaimo turizmo verslą tokiose teritorijose yra nustatyti papildomi reikalavimai kaimo turizmo verslui susiję su aplinkos apsauga. Kiekvienoje kaimo turizmo sodyboje vykdoma veikla turi atitikti sanitarijos-higienos reikalavimus, paslaugos turi būti teikiamos atsižvelgiant į vietinės valdžios reikalavimus, susijusius su aplinkos apsauga, atliekų, fekalijų šalinimu, vandens tiekimu. Vandens telkiniai – didžiulis kaimo turizmo sodybų konkurencinis pranašumas, tačiau vandens telkinių naudojimas sukelia daug konfliktų, nes dažnai sodybų savininkai nori apsitverti teritorijas iki viešų telkinių esančio kranto, tačiau Saugomų teritorijų įstatymas nustato pakrantės apsaugos juostas ir vandens telkinių apsaugos zonas. Esant dideliems aplinkosauginiams reikalavimams kaimo turizmo sodybų paslaugų verslas praranda konkurencines galimybes ir negali potencialiems klientams pasiūlyti visų paslaugų pagal jų poreikius ar lūkesčius.Taip pat neatsiejama kaimo turizmo sodybų aplinka yra miško vietovės, kurios taip pat labai saugomos ir net gi esama zonų, kuriose draudžiama žmonėms vaikščioti, kad nepažeisti tose teritorijose augančios nykstančios augmenijos ir t.t. Dažniausiai į saugomų teritorijų sąrašą įtraukiami rezervatai, nacionaliniai parkai, draustiniai, saugomi kraštovaizdžio objektai.

*Kaimo turizmo verslo teisinis reglamentavimas.* Lietuvoje 1998 metų kovo 19 dieną buvo priimtas Lietuvos Respublikos turizmo įstatymas (Žin., 1998, Nr. 32-852; 2001, Nr. 34-1128). Šio įstatymo 2 straipsnio 11 dalis įtvirtina kaimo turizmo sampratą, kaip savarankišką, už užmokestį turistams kaimo gyvenamojoje vietovėje ar mieste, kuriame gyvena ne daugiau kaip 3 000 gyventojų, teikiamą apgyvendinimo paslaugą, kai kartu sudaromos sąlygos tenkinti maitinimo, poilsio, pramogų ar renginių organizavimo poreikius. Tai reiškia, kad įstatyme pateiktas kaimo turizmo paslaugos apibrėžimas apima ir mažai apgyvendintas teritorijas, ir kaime siūlomas veiklas.

Turizmo įstatymo 3 straipsnis numato tokias *turizmo paslaugų rūšis:*

1. kelionių organizavimo paslaugos;
2. turistų informavimo paslaugos;
3. apgyvendinimo paslaugos;
4. sveikatinimo ir sveikatingumo paslaugos;
5. vežimo, maitinimo, pramogų, konferencijų organizavimo, vandens ir kitos turizmo paslaugos.

Turizmo įstatymas sutinkamai su Europos Sąjungos teisės normomis buvo ne kartą keičiamas ir papildomas.

Turizmo įstatymas numato tokius kaimo turizmo paslaugai keliamus tris kriterijus:

1. paslauga turistams teikiama už užmokestį;
2. paslauga teikiama kaimo gyvenamojoje vietovėje ar mieste, kuriame gyvena ne daugiau kaip 3 000 gyventojų;
3. paslauga teikiama, kai kartu sudaromos sąlygos tenkinti maitinimo, poilsio, pramogų ar renginių organizavimo poreikius.

Kaimo turizmo sodybų savininkai susiduria teisiniais apribojimais teikti maitinimo paslaugas apgyvendintiems turistams, o kaimo turizmo paslaugų vartotojams tai ypač aktualu. Todėl maitinimo paslaugas teikiančios įmonės aktyviausiai kuriasi ir plečiasi gausiausiai turistų lankomuose miestuose ir šalia turizmo traukos objektų, sudaro paslaugų sutartis su maitinimo paslaugas teikiančiomis įmonėmis.

Turizmo įstatymo 11 straipsnyje nurodyta *kokie subjektai gali teikti apgyvendinimo paslaugas:*

1. Lietuvos Respublikos turizmo paslaugų teikėjai;
2. Valstybėje narėje įsteigti juridiniai asmenys ar kitos organizacijos, juridinio asmens ar kitos organizacijos padaliniai, turintys teisę teikti apgyvendinimo paslaugas valstybėje narėje;
3. Valstybės narės piliečiai, kiti fiziniai asmenys, kurie naudojasi Europos Sąjungos teisės aktuose jiems suteiktomis judėjimo valstybėse narėse teisėmis ir turi teisę teikti apgyvendinimo paslaugas valstybėje narėje.

Tai reiškia, kad Turizmo įstatymas numato tris kategorijas subjektų, teikiančių apgyvendinimo paslaugas: turizmo paslaugų teikėjus, juridinius asmenis bei fizinius asmenis, turinčius teisę teikti apgyvendinimo paslaugas (žr. 3 lentelę).

***3 lentelė.*** *Apgyvendinimo paslaugų teikėjai ir jiems keliami reikalavimai**(sudaryta darbo autorės pagal 2011 m. birželio 22d. Turizmo įstatymo Nr. VIII-667 11 straipsnio 2-4 punktus)*

|  |  |
| --- | --- |
| **Kolektyvinio apgyvendinimo paslaugų teikėjai** | **Privataus apgyvendinimo paslaugų teikėjai** |
| Kolektyvinio apgyvendinimo paslaugų teikėjas turi turėti teisės aktų nustatyta tvarka registruotus ir pagal statinio naudojimo paskirtį (viešbučio ar poilsio) bei apgyvendinimo saugumo ir higienos normų reikalavimus specialiai suplanuotus ir įrengtus viešojo naudojimo pastatą, šių pastatų grupę ir (ar) specialiai apgyvendinimui įrengtą teritoriją, kur yra:   1. penki ar daugiau kambarių (numerių) arba specialiai įrengtų aikštelių, skirtų turistams apgyvendinti palapinėse, kemperiuose ar kilnojamuosiuose arba stacionariuose nameliuose; 2. bendro naudojimo patalpos, skirtos apgyvendinimui organizuoti, poilsio ir (ar) specialioms paslaugoms teikti, higienos poreikiams tenkinti; 3. organizuotas užsakymų priėmimas ir aptarnavimas kambariuose (numeriuose) ir teikiama informacija apie apgyvendinimą; 4. bendras kambarių (numerių) komercinis valdymas. | Privataus apgyvendinimo paslaugų teikėjas, teikdamas apgyvendinimo paslaugas, turi turėti teisės aktų nustatyta tvarka įregistruotas gyvenamosios paskirties patalpas, jų grupę ar sodybą, vasarnamį ar turistinę stovyklavietę, atitinkančius turistų apgyvendinimo saugumo ir higienos normų reikalavimus, kur:   1. yra ne daugiau kaip 20 atskirų kambarių (numerių) arba nuomojamų turistinės stovyklavietės aikštelių ir bendro naudojimo patalpų, skirtųapgyvendinimui organizuoti, poilsio ir higienos poreikiams tenkinti; 2. užsakymai priimami, informacija apie apgyvendinimą teikiama ir turistai registruojami Turizmo įstatymo 12 straipsnio nustatyta tvarka (detalizuojama toliau šiame darbe). |

Be minėtų reikalavimų, kaimo turizmo paslaugų teikimui taip pat taikomi apgyvendinimo paslaugų sveikatos saugos reikalavimai, kuriuos nustato Lietuvos Respublikos sveikatos apsaugos ministro 2003 m. sausio 6 d. įsakymu Nr. V-2 patvirtinta higienos norma HN 118:2002 „Apgyvendinimo paslaugų saugos sveikatai reikalavimai“ (Žin., 2003, Nr. 13-531). Ši norma nustato keturias pagrindines reikalavimų kategorijas, kurios pateiktos 4 lentelėje.

***4 lentelė.*** *Higienos normų reikalavimai kaimo turizmo paslaugų teikėjams*

*(sudaryta pagal 2011 m. sausio 27 d. Apgyvendinimo paslaugų saugos sveikatai reikalavimus)*

|  |  |  |  |
| --- | --- | --- | --- |
| **Reikalavimai teritorijai** | **Reikalavimai patalpoms** | **Reikalavimai patalpų įrengimui ir inventoriui** | **Reikalavimai patalpų, įrenginių, inventoriaus priežiūrai** |
| * tvarkinga, nušienauta, švari * sandarios, uždaromos, pastatytos ant kieto pagrindo, prisipildžiusios ištuštinamos talpos buitinėms atliekoms * tamsiu paros metu – apšviesta; * jeigu leidžiama rūkyti – turi būti įrengtos specialios rūkymo patalpos; * jeigu šalia yra vandens telkinių, kur įrengtos maudymosi vietos, jos turi būti švarios, saugios ir pažymėtos bei turėti naudojimosi instrukcijas. | * oro temperatūra kambaryje (numeryje), poilsio patalpoje turi būti ne žemesnė kaip 18 °C ir ne aukštesnė kaip  28 °C, santykinė oro drėgmė – nuo 35 % iki 65 %. Vonios (dušo) patalpose temperatūra turi būti ne žemesnė kaip 20 °C; * turi būti nuolat aprūpintos geriamuoju vandeniu; * karštas vanduo turi būti nuolat tiekiamas į vonios (dušo) patalpas, vartotojams skirtas maisto gaminimo patalpas; * naudojami skalbiniai turi būti skalbiami viešojoje arba apgyvendinimo paslaugų teikimo vietoje įrengtoje skalbykloje, kuri turi atitikti normoje numatytos reikalavimus. | * turi būti geros būklės baldai ir kitas miegui, drabužiams ir asmeniniams daiktams laikyti skirtas inventorius; * turi būti įrengtos apsaugos nuo tiesioginių saulės spindulių priemonės; * kiekvienam vartotojui turi būti skiriamas čiužinys, antklodė, pagalvė, patalynė ir du rankšluosčiai; * vonia (dušas) ir tualetas gali būti įrengti vienoje patalpoje arba atskirose patalpose; * esantys šildymo prietaisai (įrenginiai) turi būti saugūs, nekelti nudegimo, apsinuodijimo pavojaus, prieinami valyti. | * vartotojas turi būti apgyvendintas švariame, tvarkingame kambaryje, kuris jam išvykus yra sutvarkomas; * turi būti tiekiami tik išskalbti, išlyginti ir kitų paslaugų vartotojų nenaudoti skalbiniai (patalynė, rankšluosčiai), chalatai ir vienkartinės šlepetės; * valyti turi būti naudojamas atskiras valymo inventorius; * turi būti atliekami profilaktiniai aplinkos inventoriaus tikrinimai, detalizuoti minėtoje higienos normoje |

Subjektai, teikiantys apgyvendinimo paslaugas (tame tarpe – ir kaimo turizmo paslaugas), prieš pradėdami vykdyti veiklą, privalo pateikti Valstybiniam turizmo departamentui nustatytos formos pranešimą apie apgyvendinimo paslaugų teikimą.

*Apibendrinimas.* Išanalizavus rinkos elementus ir veiksnius, išsiaiškinta, kad kaimo turizmo verslą ypač veikia socialiniai veiksniai - žmonių priartėjimas prie gamtos, augantis sąmoningumas kokybiško laisvalaikio praleidimo aspektu. Tačiau kaimo turizmo verslo vystymą veikia ir kiti aukščiau analizuoti aplinkos veiksniai, taip pat aktualu identifikuoti visus veiksnius, kurie gali paskatinti arba sumažinti investicijas į kaimo turizmą, todėl toliau šiame darbe analizuojama investicijų į kaimo turizmo verslą esmė.

### 1.2 Europos Sąjungos investicijų į kaimo turizmo verslą esmė

Daugelyje Europos Sąjungos šalių kaimo turizmas suprantamas kaip alternatyvi ūkininkavimui ekonominė veikla, skatinama regioninės plėtros priemonėmis. 2014 m. kovo 12 d. Lietuvos Respublikos Vyriausybės nutarimo Nr. 238 Lietuvos turizmo plėtros 2014-2020 metų programos tikslai ir uždaviniai numato investicijų didinimo būtinumą, siekiant skatinti kaimo turizmo sodybų konkurencingumą mažinant sezoniškumą.

Investicijos į kaimo turizmo verslą itin padidėjo Lietuvai įstojus į ES ir pradėjus įgyvendinti finansinės paramos priemones. ES struktūrinių fondų parama – ES skiriama parama iš specialių (struktūrinių arba sanglaudos) fondų. 5 lentelėje pateiktos ES struktūrinę paramą apibūdinančios sąvokos, kaip skirtingi autoriai šią sąvoką apibūdina, interpretuoja, kas jų supratimu yra ES struktūrinė parama.

***5 lentelė.*** *ES struktūrinės paramos sąvoka (veiklą*(šaltinis: sudaryta autorės)

|  |  |
| --- | --- |
| **Autorius, metai** | **ES struktūrinės paramos sąvoka** |
| Dumčiuvienė ir Stravinskas (2012) | ES struktūrinė parama – tai skirtingų regionų tarpusavio atotrūkio sumažinimas. |
| Brunckienė ir Krušinskas (2011) | ES struktūrinė parama – tai finansinė parama, daranti įtaką regionų ekonominei, socialinei ir aplinkos būklės plėtrai. |
| Maziliauskas (2008) | Investicijų skatinimui didelį impulsą turi ES struktūrinių fondų parama. |
| Vitkus (2008) | ES struktūrinė parama – tai pajamų bei turtinių skirtumų tarp skurdesnių ir turtingesnių regionų mažinimas, naudingas visiems. |
| Snieška ir kiti (2005) | ES struktūrinė parama – tai konkurencingos aplinkos kūrimas ir Europos įmonių konkurencingumo didinimas. |

Apžvelgus 5 lentelėje pateiktas skirtingų autorių nuomones apie ES struktūrinę paramą, galima teigti, kad ES struktūrinė parama yra daugiau nei lėšų paskirstymas, tai finansinė parama, daranti įtaką regionų ekonominei, socialinei ir aplinkos būklės plėtrai. ES struktūrinių fondų paramos tikslas - nuosekliai mažinti socialinius ir ekonominius išsivystymo skirtumus tarp ES šalių narių, atskirų regionų ir socialinių grupių (Vitkus, 2008).

2004 m. Lietuva tapo ES nare, šalis gavo struktūrinių fondų paramą pagal Lietuvos 2004-2006 m. bendrąjį programavimo dokumentą (BPD) ir Sanglaudos fondo strategiją. 2007-2013 m. biudžetinio laikotarpio ES struktūrinė parama Lietuvai buvo skiriama iš Europos socialinio fondo, Europos regioninės plėtros bei Sanglaudos fondų pagal 2007-2013 m. ES struktūrinės paramos panaudojimo strategiją ir keturias veiksmų programas bei Kaimo plėtros programą.

Nuo 2007 m. parama žemės ūkiui skirstoma pagal Lietuvos kaimo plėtros 2007–2013 m. programą (KPP). KPP sudaro daugiau kaip 50 kaimo plėtrai skirtų paramos priemonių ir veiklos sričių. Iš viso šiai programai įgyvendinti skirta apie 2,3 mlrd. EUR paramos žemės ūkio sektoriaus konkurencingumui stiprinti, aplinkai ir kraštovaizdžiui tvarkyti, kaimo gyventojų gyvenimo sąlygoms gerinti, smulkųjį ir ne žemės ūkio verslą stiprinti, kaimo gyventojų užimtumą didinti. 2014 m. pabaigos duomenimis, patvirtinta KPP paramos suma siekia 2,3 mlrd. EUR (99 proc. programai skirtų lėšų), iš jų paramos gavėjus jau pasiekė 2 mlrd. EUR (90 proc. programai skirtų lėšų).

Nacionalinės mokėjimo agentūros duomenimis, ,,parama pagal priemonę „Kaimo turizmo veiklos skatinimas“ įprasta tvarka teikiama ūkininkams ir kaimo gyventojams tiek jau vykdantiems, tiek planuojantiems vykdyti kaimo turizmo ar turistinės stovyklos veiklą. Pagrindiniai tinkamumo gauti paramą kriterijai remiantis įprastomis priemonės įgyvendinimo taisyklėmis yra du, ir pareiškėjas turi atitikti bent vieną iš jų. Pirmoji sąlyga – pareiškėjas iki paraiškos pateikimo ne mažiau kaip vienerius metus jau vykdo kaimo turizmo arba turistinės stovyklos veiklą ir gauna iš šios veiklos pajamų. Antroji – pareiškėjas iki paramos paraiškos pateikimo deklaruoja gyvenamąją vietą kaimo vietovėje nuo 2007 m. sausio 1 d. ir ne mažiau kaip 12 mėnesių vykdo ekonominę ir (ar) profesinę veiklą kaimo vietovėje bei gauna iš šios veiklos pajamų. Pagal KPP priemonę „Kaimo turizmo veiklos skatinimas“ remiamos dvi veiklos sritys: „Kaimo turizmo skatinimas, įskaitant amatų plėtrą kaimo turizmo sodybose“ ir „Turistinių stovyklų kaimo vietovėse įkūrimas ir plėtra“ (išskyrus miško vietovėse). Supaprastinta tvarka į paramą pagal veiklos sritį „Kaimo turizmo skatinimas, įskaitant amatų plėtrą kaimo turizmo sodybose“ gali pretenduoti tik jau veikiančių kaimo turizmo sodybų šeimininkai. Didžiausia paramos suma vienam projektui teikiant paraišką supaprastinta tvarka siekia 150 tūkst. litų. Teikiant paraišką pagal įprastas įgyvendinimo taisykles didžiausia paramos suma negali viršyti 690 560 litų. Turistinių stovyklų kaimo vietovėse įkūrimui ir plėtrai didžiausia paramos suma vienam projektui supaprastinta tvarka negali viršyti 75 tūkst. litų. Siekiant didesnės nei 150 tūkst. litų paramos, pagal šią veiklos sritį didžiausia paramos suma vienam projektui negali viršyti 207 168 litų. ES parama kaimo turizmui gali sudaryti nuo 50 iki 75 proc. projekto investicijų be PVM.“

2014 m. kovo 12 d. Lietuvos Respublikos Vyriausybės nutarimo Nr. 238 Lietuvos turizmo plėtros 2014-2020 metų programoje akcentuojama, kad kaimo turizmo verslo investicijos turi būti skirtos užsienio kalbų mokymui ir tiesioginio pardavimo ir rinkodaros įgūdžių ugdymui, kadangi pastaraisiais metais pastebima auganti turistų iš užsienio skaičiaus tendencija. Taip pat teigiama, kad būtina investuoti ir tobulinti esamų elektroninių kaimo turizmo populiarinimo kanalų efektyvinimą, sklaidą tarptautinėse rinkose ir paslaugų pardavimo modulių diegimą.

Pagal Astromskienę, Kleinienę ir Tišikienę (2007) Lietuvai tapus ES nare daug dėmesio ir finansinės paramos skirta kaimo vietovių populiarinimui ir verslinių veiklų įvairinimui. Teigiama, kad kaimo turizmas – viena iš labiausiai pastaraisiais metais išplėtotų veiklų ir investicijų į šia veiklą atsipirkimas išaugo du kartus daugiau nei finansavimo pradžioje.

Maziliausko (2008) teigimu, kaimo turizmo pokyčius 2007-2013 m. ES finansavimo laikotarpiu lėmė ne tik parama tiesioginėmis investicijomis kaimo turizmo verslui skatinti, bet ir Europos Sąjungos informacijos apie kaimo turizmo paslaugų verslą sklaida, sodybų šeimininkų mokymas, konsultacijos. Pagal Maziliauską (2008) reglamentai numato, kad kiekvienas struktūrinis fondas gali finansuoti tam tikrus tikslus įgyvendinančias priemones. 2000-2006 m. buvo nustatyti 3 prioritetiniai struktūrinių lėšų investavimo tikslai:

**1 tikslas.** Skatinti atsiliekančių regionų plėtrą ir prisitaikymą prie ekonomikos pokyčių. Parama skiriama regionams, kuriuose BVP vienam gyventojui mažesnis nei 75 proc. ES vidurkio, taip pat regionams, kur ypač mažas gyventojų tankumas (remiant pastaruosius, siekiama išvengti migracijos ir tolesnio jų gyventojų skaičiaus mažėjimo). Būtent šiam paramos tikslui priskiriama visos Lietuvos teritorija.

**2 tikslas.** Remti krizės apimtus pramonės regionus, kad jie galėtų persiorientuoti į kitas ekonomikos sritis. Remiami regionai, kuriuose ekonominės veiklos pagrindą sudaro pramonė ir kuriuose ilgai išlieka didelis nedarbas. Taip pat skatinama kaimo vietovių plėtra ir prisitaikymas prie ekonomikos pokyčių.

**3 tikslas.** Teikti paramą mokymui, kvalifikacijos kėlimui ir perkvalifikavimui. Pagrindinės priemonės – profesinis mokymas ir perkvalifikavimas, darbo rinkos institucijų plėtra. Šios priemonės finansuojamos iš Europos socialinio fondo.

Baršauskas (2004) išskiria finansavimo formas, kurios apima kaimo turizmu užsiimančių verslo įmonių finansinių galimybių gerinimą: įmonių finansavimas; mokesčių lengvatos; subsidijos; paskolų garantijos; verslo kreditavimo sąlygų gerinimas; privačių investicijų skatinimas; verslo perdavimo finansavimas.

Šiaulytės (2014) atlikto tyrimo metu nustatyta, kad racionaliai panaudota struktūrinių fondų parama teigiamai veikia verslo rėmimo, užimtumo skatinimo, darbo vietų kokybės ir civilizuotų darbo santykių plėtrą. Be to, dėl konkurencingumo svarbos Europos Sąjungoje galimas paramos lėšų panaudojimas jo didinimui:

1. investicijos į technologinę pažangą,
2. inovacinę veiklą, teikiamų prekių (paslaugų) kokybę,
3. darbo jėgos kvalifikaciją, žinomumą.

Kaimo turizmo plėtojimo teigiami padariniai pateikti 4 paveiksle.

***4 pav.*** *Investicijų į kaimo turizmo verslą nauda (sudaryta autorės pagal Žalį ir kt., 2002)*

Lietuvos kaimo turizmas yra gyvybingas, patrauklus investicijoms, imlus naujoms žinioms, o sektoriui skirta Europos Sąjungos parama duoda akivaizdžių apčiuopiamų rezultatų. Tačiau ES finansinių instrumentų sukurti trukdžiai – per griežtos programų įgyvendinimo ir administravimo taisyklės – iš esmės apsunkina galimybes pasinaudoti ES finansine parama ir yra kliūtis investicijų skatinimui į turizmo verslo plėtrą (Damulienė, 2012). Atsižvelgiant į tai, kad kaimo turizmo paslaugų paklausa auga, rodo, kad investicijos į šį verslą Lietuvoje buvo ir yra tikslingos. Autorė pastebėjo tokius ES paramos trūkumus, kliudančius pasinaudoti finansinėmis priemonėmis: netobuli įstatymai ir poįstatyminiai teisės aktai, pernelyg sudėtinga paraiškų paramai gauti pateikimo procedūra ir pernelyg aukšti atrankos kriterijai dar nepradėtoms ar vos tik pradėtoms veiklos rūšims, pradinių finansinių išteklių stoka, sudėtinga kaimo verslo kreditavimo sistema, itin sudėtinga investicijų tikslingumo patikros sistema (Damulienė, 2009). Taigi teigtina, kad ES parama, nors ir tikslinga, tačiau ja pasinaudoti sudarytos biurokratinės kliūtys, todėl investicijos į kaimo turizmo verslą dirbtinai apsunkinama ir lėtinama.

Investicijų į kaimo turizmo verslą privalumai:

1. patraukli ir nebrangi alternatyva Lietuvos ir užsienio kurortams,
2. gera geografinė padėtis ir vaizdingas kraštovaizdis,
3. gausūs kaimo turizmo ištekliai,
4. didėjantis poilsiautojų susidomėjimas,
5. ramaus poilsio poreikis
6. kainos ir paslaugos kokybės atitikimas.

Kiekvienas investuojantis į kaimo turizmo verslą, prieš tai turi įvertinti riziką ir prognozuoti būsimus pajamų srautus. Investicijų grąža galima iš pritrauktų turistų, kurie naudosis kaimo turizmo paslaugomis arba nekilnojamojo turto vertės augimo. Taip pat investicijų dydis priklauso nuo to, ar kaimo turizmo verslas kuriamas ten, kur yra šeimininkų namai ar ūkis, ar perkamas sklypas, pastatai specialiai kaimo turizmui vystyti. Kaimo turizmo vystymas ten kur yra šeimininkų namai ar ūkis reikalauja mažesnių investicijų, tačiau vystant verslą būtina atsižvelgti į rinkos poreikius, paklausą. Vietovės, kuriose gausu paveldo objektų, istorinių paminklų, rašytojų, menininkų kitų žymių žmonių gimtinės ar gyvenamosios vietos pritraukia didesnius turistų srautus ir ten tikslingiau investuoti į kaimo turizmo verslo vystymą.

*Apibendrinimas.* Pastaraisiais metais kaimo turizmo verslas tapo viena iš populiariausių verslo sričių. Išanalizavus ES investicijų į kaimo turizmo verslą esmę, paaiškėjo, kad investicijos į kaimo turizmo verslą itin pastebimos Lietuvai įstojus į ES ir pradėjus įgyvendinti finansinės paramos priemones, todėl tolimesniuose šio darbo skyriuose vertinamos ES struktūrinių fondų investicijos į kaimo turizmo verslą kaimo turizmo sodybų šeimininkų požiūriu.

# 2. TYRIMO METODIKA IR ORGANIZAVIMAS

Investicijų į kaimo turizmo verslą vertinimui atlikti pasirinktas interviu metodas, kurio metu apklausti kaimo turizmo sodybų šeimininkai, pasinaudoję ES struktūrinių fondų parama, 2007-2013 m. laikotarpiu , tai buvo pirmieji ES struktūrinių fondu Lietuvoje finansuojami projektai.

**Tyrimo metodika.** Respondentams buvo suformuoti interviu klausimai. Prieš atliekant tyrimą respondentai buvo supažindinami su tyrimo tikslu, bei paraginti rūpestingai atsakyti į interviu klausimus. Atliekant tyrimą, sodybų šeimininkams buvo suteiktas eksperto statusas, kuris nurodo į tam tikros srities turinčio asmens specialiąsias žinias. Ekspertų tyrimas padeda kitų pagalba, t.y. tiriamos srities specialistų, ekspertų požiūriu, išsiaiškinti rūpimus klausimus. Ekspertu gali tapti kiekvienas asmuo, turintis specialiųjų žinių (Walter, 1994).

**Tyrimo organizavimas.** Prieš pradedant tyrimą, respondentams buvo suteikiama tiksli informacija apie atliekamo tyrimo pobūdį, paaiškinta, kad tyrimo metu gauta informacija naudojama baigiamajame bakalauro darbe. Kokybinio ekspertų tyrimo metu, buvo surinkti respondentų atsakymai apie investicijas į kaimo turizmo verslą. Apklausti ekspertai – kaimo turizmo sodybų šeimininkai, kurie pasinaudojo ES struktūrinių fondų parama investicijoms į kaimo turizmo verslą - tai leidžia daryti prielaidą, jog ekspertai, gali analizuoti ir geba tiksliai atsakyti į interviu klausimus, kurie susiję su bakalauro darbo tema. Kaimo turizmo sodybų šeimininkams suteiktas ekspertų statusas, įvertinus tai, kad jie įgyvendino ES struktūrinių fondų finansuojamus projektus ir jų patirtis analizuojamu klausimu leidžia pagal kompetenciją atsakyti į interviu metu pateiktus klausimus.

Siekiant įvertinti ES struktūrinių fondų investicijas į kaimo turizmo verslą, kokybinio tyrimo duomenų rinkimo metodu buvo pasirinktas pusiau struktūruotas interviu. Tokio pobūdžio interviu remiasi planu, kuriame numatyti konkretūs klausimai, jų pateikimo seka. Tačiau tyrimo eigoje yra galimybė papildomai užduoti plane neįrašytų klausimų esant skirtingoms situacijoms. Pusiau struktūruoto interviu metu darbo autoriui suteikiamos platesnės galimybės nuodugniau pažinti respondentą ir gauti tyrimui reikalingą informaciją. Apdorojant tyrimo metu gautus duomenis, taikyta kokybinė turinio (*content*) analizė. Pagal Žydžiūnaitę ir kt. (2008) kokybinė (*content*) analizė apima 4 etapus:

1. daugkartinį teksto skaitymą;
2. esminių kategorijų išskyrimą remiantis „raktiniais“ žodžiais;
3. kategorijų turinio skaidymas į subkategorijas;
4. kategorijų ir subkategorijų interpretavimą pagal respondentų atsakymus.

**Tyrimo objektas –** ES investicijos į kaimo turizmo verslą.

**Instrumentas.** Ekspertų interviu sudarė 8 klausimai (žr. 1 priedą), apie ES struktūrinių fondų investicijas į kaimo turizmo verslą, finansavimo bei lėšų įsisavinimo ypatumus, apskritai investicijų situaciją ir poreikį, bei poreikį įgyvendinti ES struktūrinių fondų finansuojamus projektus ateityje.

Pasirinktas apklausos būdas - telefonu, atsakymus fiksuojant raštu. Pagal Žydžiūnaitę ir kt. (2008) interviu telefonu – tai toks interviu metodas, kai tyrėjas ir tiriamasis nesutinka tiesiogiai, o kalbasi telefonu tiesiogiai laiko prasme. Pusiau struktūruoto interviu trukmė – nuo 15 minučių iki 20 minučių.

Ekspertai buvo koduojami romėniškais skaitmenimis. Kiekvienas ekspertas turėjo individualų kodavimą: Ekspertas **I**: Sodyba ,,Padumbliai”, Ekspertas **II**: Sodyba ,,Padumbliai”, Ekspertas **III**: Sodyba ,,Gribžė”, Ekspertas **IV**: Sodyba ,,Projesta”, Ekspertas **V**: ,,Čepų sodyba”, Ekspertas **VI**: Kaimo turizmo sodyba ,,Vila Bisena”, Ekspertas **VII**:Kaimo turizmo sodyba „Suvalkijos dvaras“.

Atliktas kokybinis tyrimas. Atviro tipo interviu klausimai, skirti sužinoti sodybų šeimininkų patirtį pasinaudojus ES struktūrinių fondų parama investicijoms į kaimo sodybų verslą, organizavimo ypatumus bei vystomo kliūtis ir galimybes. Interviu metu pateikiami atviro tipo klausimai, kurie leidžia nustatyti kaimo turizmo sodybų šeimininkų vertinimą apie investicijas į kaimo turizmo verslą.

**Tyrimo dalyviai** – septyni ekspertai, sodybų šeimininkai, kurie naudojosi ES struktūrinių fondų parama investicijoms. Apklausos dalyvių charakteristikos pateikiamos 2 priede.

**Tyrimo laikas.** 2015 m. balandžio mėn. 5-12 d.

**Tyrimo eiga.** Kokybinis ekspertų tyrimas buvo atliekamas 2015 metų balandžio 5-12 d. Pusiau struktūruotas interviu su kiekvienu respondentu truko nuo 25 iki 40 minučių. Kokybinis tyrimas buvo vykdytas telefoninio ryšio priemonėmis apklausiant tiriamuosius ekspertus ir fiksuojant jų atsakymus raštu. Nuotolinė apklausa pasirinkta dėl didelio atstumo faktoriaus – tiriamieji ekspertai dirbo skirtingose Lietuvos vietose, kadangi kaimo turizmo verslo specifika ir yra – nutolusios nuo miestų vietovės, kur išskirtinėse gamtos vietose siūlomos poilsio, švenčių, atostogų praleidimo paslaugos. Buvo apklausiami 7 tiriamieji ekspertai, kaimo turizmo sodybų savininkai, kurie pasinaudojo ES struktūrinių fondų parama investicijoms į kaimo turizmo verslo vystymą. Iš viso buvo planuojama apklausti 12 kaimo turizmo sodybų savininkų, kurie įgyvendino projektus pasinaudoję ES struktūrine parama investicijoms, tačiau su 3 potencialiais dalyviais (kaimo turizmo sodybų šeimininkais) nepavyko susisiekti, o 2 atstovai atsisakė dalyvauti apklausoje. Pagal Žydžiūnaitę ir kt. (2008) tiriamųjų skaičius nėra griežtai reglamentuotas, o iš esmės ekspertų skaičius šiame tyrime neturi didelės reikšmės, kadangi visi sodybų šeimininkai, iš kurių buvo galima pasirinkti, įgyvendino ES struktūrinių fondų finansuojamus projektus pagal tą pačią Lietuvos kaimo plėtros 2007-2013 m programos priemonę ,,Kaimo turizmo veiklos skatinimas”, todėl tyrime svarbiausias ne respondentų skaičius, o patirtis susijusi su ES struktūrinių fondų parama investicijoms į kaimo turizmo verslą – projektais, kuriuos kaimo sodybų šeimininkai įgyvendino.

**Tyrimas atlikimo etapais**:

1. Apklausos metodo parinkimas;
2. Klausimų sudarymas;
3. Duomenų analizė;
4. Rezultatų apibendrinimas ir išvados.

*Nustačius tyrimo objektą, instrumentą, tyrimo dalyvių imtį, identifikavus apklausos dalyvius ir sudarius interviu klausimus, toliau šiame darbe aptariami tyrimo rezultatai ir jų apibendrinimas.*

# REZULTATAI

***Pirmuoju interviu klausimu:*** *Kaip vertinate investicijų į kaimo turizmo verslą galimybes Lietuvoje?* siekta nustatyti ekspertų vertinimą dėl investicijų galimybių į kaimo turizmo verslą Lietuvoje.

Visi apklausti ekspertai investicijų galimybes į kaimo turizmo verslą vertino teigiamai. Apibendrinus pirmo klausimo interviu duomenis, buvo pateikti tokie patvirtinantys teiginiai:

* **I** <..vertinu teigiamai. Manau, kad ES teikiama parama kaimo turizmo verslo vystymui padėjo ne vienai kaimo turizmo sodybai pagerinti apgyvendinimo sąlygas ir pritraukti daugiau klientų..>
* **II** <..investicijų galimybes vertinčiau dvejopai. Kaimo turizmo verslas reikalauja ne mažų pradinių investicijų į infrastruktūrą, o dėl sezoniškumo ir nemažos konkurencijos bei riboto poreikio (didžiausia paklausa vasaros savaitgaliais, o vasara yra trumpa ir šių savaitgaliu nėra daug), investicijos neatsiperka taip greitai, kaip norėtųsi, tačiau ES parama skatina vystyti šį verslą ir padeda realizuoti idėjas..>
* **III** <.. didėjanti paklausa ir investicijų galimybės į kaimo turizmo verslą juda tinkama linkme, tačiau neabejotinai kaimo turizmui yra kur plėstis, pavyzdžiui, atsižvelgiant į kaimynines šalis..>
* **IV** <.. per pastaruosius metus pastebiu teigiamus pokyčius ir didesnį turistų, ypač jaunimo, susidomėjimą kaimo turizmo paslaugomis, todėl situaciją vertinčiau teigiamai ir progresuojančiai, atitinkamai ši situacija skatina investuoti daugiau į šį verslą, nes teigiamos tendencijos rodo, kad investicijos atsiperka..>
* **V** <.. investicijų galimybes vertinčiau ne teigiamai, o progresuojančiai..>
* **VI** <..investicijos į kaimo turizmą dar tik prasideda, žmonės atranda kaimą iš naujo..>
* **VII** <..investicijas vertinu pakankamai teigiamai, verta investuoti, nes paklausa kiekvienais metais didėja, nors paslaugų kainos auga, klientų nemažėja, tai bent jau mūsų sodyboje buvo verta investuoti, ir 2 mln. ES parama tikrai labai palengvino verslo situaciją ir leidžia konkuruoti, išlaikyti gerus darbuotojus..>.

Darytina išvada, kad ekspertų nuomonė apie investicijų galimybes į kaimo turizmo verslą Lietuvoje yra teigiama, tačiau pabrėžta, kad *<.. investicijų galimybės yra progresuojančios..>.*

***Antruoju interviu klausimu:*** *Kas paskatino investuoti į kaimo turizmo verslą?* ir***trečiuoju interviu klausimu*** *Kokios, Jūsų nuomone, didžiausios investicijų į kaimo turizmo verslą kliūtys?* siekta įvertinti, kas skatina pasirinkti kaimo turizmo verslą kaip investicijų verslo objektą ir kokios didžiausios kliūtys, stabdančios investicijas į šį turizmą.

Ekspertų nuomonė šiuo klausimu nebuvo vienareikšmė. **I ekspertas** vertino tai, kad kaimo turizmas yra specifinė turizmo rūšis, kuri turi paklausą ir tai skatina investuoti, tačiau sezoniškumas ir didelės investicijos į infrastruktūrą riboja galimybes ir tai turbūt didžiausia kliūtis investuoti <..*paskatino investuoti tai, kad turėjome sodybą ir nuosavos žemės, tačiau esame miesto gyventojai ir tinkamai realizuoti tinkamiau turbūt neįmanoma, taip pat sužinojome apie ES paramą ir pabandėme gauti paramą, taigi mums pavyko ir investicijos panašu, kad atsipirks..>* Kaimo turizmą, kaip išskirtinę turizmo paslaugų rūšį, į kurią tai ir skatina investuoti įvardijo **IV ekspertas**: *<.. Kaimo turizmą vertinu kaip išskirtinę turizmo kryptį, kurios pastebima vis auganti paklausa, kas skatina investuoti, todėl manau, kad investicijos atsipirks greitai ir klientai bus patenkinti, tai ką siūlome ir ką įgyvendinome ES paramos pagalba..>*. **II eksperto** teigimu, kaimo turizmas *<..nėra paklausiausia turizmo kryptis..>*, todėl nėra pakankamai konkurencinga ir investicijos nebūtinai atsipirks apskritai *<..nemanau, kad kaimo turizmas gali konkuruoti su, pavyzdžiui, turizmu į kitas šalis, nes dažniausiai visi renkasi atostogas svetur, nes pigūs skrydžiai ir geri apsistojimo pasiūlymai traukia klientus pasirinkti šį variantą atostogoms praleisti..>.* Pasiteiravus, kas tuomet paskatino investuoti į kaimo turizmo verslą, o nepasirinkti kitą turizmo rūšį, **II ekspertas** įvardijo *<..paveldėtas nekilnojamas turtas ir žemės prie ežero paskatino užsiimti kaimo turizmo verslu ir labai didelis postūmis buvo ES parama, nes sudėtingos kreditavimo sąlygos ir pradinio kapitalo stoka nebūtų leidusi sukurti paklausią kaimo turizmo sodybą, kurioje būtų ne tik malonu praleisti savaitgalius pavieniams asmenis, bet ir pasirinkti šią vietą svarbiausioms gyvenimo šventėms – vestuvėms, jubiliejams, kitiems pobūviams..>.* ES struktūrinių fondų paramą, kaip skatinančią investicijas į kaimo turizmo verslą priemonę įvardijo ir **III ekspertas**, kurio nuomone, kaimo turizmas *<..populiarėjanti poilsinio turizmo šaka ir ES dėmesys, skatinančios investuoti priemonės, paramos skirimas padeda verslininkams vystyti kaimo turizmą Lietuvoje ir pasiūlyti poilsiautojams kokybiškas kaimo turizmo paslaugas..>*. **V ekspertas** konkrečiai įvardijo savo patirtį <..*prasidėjus ES struktūrinių fondų finansavimo laikotarpis paskatino investuoti į kaimo turizmo verslą, nes pasidomėjus apie tai paaiškėjo, kad yra numatyta nemažai skirti lėšų kaimo turizmo vystymui, taigi kreipėmės į projektus rengiančią įmonę ir sėkmingai įgyvendinome projektą, kurio metu už 2 mln. Lt įkūrėme kaimo turizmo sodybą, tiesa teko investuoti ir savo lėšų pagal ES projektų reikalavimus, tačiau palyginus su tuo, ką gavome, investicijos tikrai atsipirks”.* **VII ekspertas** pasidalino negatyvia investicijų patirtimi ir įvardijo, kas labiausiai stabdo investicijas į kaimo turizmo verslą <..*Kaimo turizmo veiklos skatinimas* *pasinaudojant ES parama labai sveikintina investicijų paskata, tačiau sudėtingos taisyklės, administravimas ir kliūtys bei didelis poreikis savų investicijų stabdo iniciatyvas, nes didelis pradinio kapitalo poreikis ir sezoniškumas sumažina galimybes gauti pajamų visus metus, o Lietuvoje vasaros laikotarpis pakankamai trumpas, pragyvenimo lygis nėra aukštas ir paslaugų kaina turi būti prieinama potencialiems vartotojams, nebūtinai atitinkanti investicijas..>* Apžvelgus gautus duomenis, galima daryti išvadą, kad kaimo turizmas yra auganti verslo šaka, tačiau reikalaujanti daug investicijų, kas stabdo kaimo turizmo vystymąsi, tačiau ES parama didelė paskata kaimo turizmo sodybų šeimininkams, didinanti konkurencingumą ir gerinanti pasiūlą poilsinio turizmo srityje.

***Ketvirtuoju interviu klausimu:*** *Ar manote, kad kaimo turizmas yra paklausus Lietuvos turizmo rinkoje? Kodėl?* siekta išsiaiškinti kaimo turizmo poziciją turizmo rinkoje Lietuvoje paklausos atžvilgiu, nes nuo paklausos tiesiogiai priklauso gautinos pajamos ir investicijų atsiperkamumas (žr. 6 lentelę).

***6 lentelė*.** *Kaimo turizmo paklausos vertinimas Lietuvos turizmo rinkoje*

|  |  |  |
| --- | --- | --- |
| **Kategorija** | **Subkategorija** | **Patvirtinantis teiginys** |
| Paklausumas rinkoje | Yra  Nėra | **I, II**<.. paklausa yra, tačiau labai jaučiamas sezoniškumas. Lietuviai daugiausiai planuoja atostogas vasarą...>  **III** <.. žmonės vis dažniau renkasi kaimo turizmo sodybas ne tik poilsiui, bet ir šventėms švęsti, nes sodybose daug vietos, galima sutalpinti daug žmonių..>  <.. kaimo turizmas yra ir bus paklausus..>  **IV** <.. paklausa yra ir ji didėja, tačiau tik šiltuoju metų sezonu..>  **V ,VI**<.. kaimo turizmas Lietuvoje niekada nebus labai paklausus dėl sezoniškumo..>  **VII**<..kaimo turizmo paklausą stabdo sezoniškumo problema ir sodybų sudėtingas pasiekiamumas |

Kaip matyti iš 6 lentelėje pateiktų susistemintų atsakymų, kaimo turizmo paklausa yra ir sėkmingai įsitvirtinusi Lietuvos turizmo rinkoje, tačiau du ekspertai į šį klausimą atsakė daugiau pesimistiškai nei teigiamai <..*kaimo turizmo paklausą stabdo sezoniškumo problema ir sodybų sudėtingas pasiekiamumas, dažnai jos būna nutolusios nuo miestų, ne visada geras privažiavimas, nėra galimybės atvykti viešuoju transportu..>; <..kaimo turizmas Lietuvoje niekada nebus labai paklausus dėl sezoniškumo, lietuviai atostogauja praktiškai tik vasarą, kitai sezonais renkasi atostogas užsienio šalyse, kur šilčiau arba slidinėjimo kurortuose, tai per vasarą uždirbtų pajamų tikrai nepakanka, stengiamės privilioti įvairiomis pramogomis turistus ir žiemą, bet po kol kas vienetai atvyksta kitais metų laikais, nei vėlyvą pavasarį, vasarą ir ankstyvą rudenį ..>.*

Išanalizavus gautus duomenis, galima daryti išvadą, kad ekspertai pasirinko kaimo turizmo verslą dėl augančios paklausos, bet po kol kas susiduria su pagrindine problema – sezoniškumu, kas stabdo investicijų atsipirkimą ir pelno uždirbimą.

***Penktojo interviu klausimo*** *(Jūsų nuomone, kas skatina kreiptis paramos dėl investicijų į kaimo turizmo verslą?)* tikslas – nustatyti, kokie veiksniai ir priežastys skatina kreiptis dėl paramos gavimo dėl investicijų į kaimo turizmo verslą.

***7 lentelė*.** *Investicijų poreikis kaimo turizmo verslui*

|  |  |  |
| --- | --- | --- |
| **Kategorija** | **Subkategorija** | **Patvirtinantis teiginys** |
| Investicijų poreikis kaimo turizmo verslui | Konkurencingumas  Plėtra  Paslaugų paketo dydis | **I** <.. investicijos reikalingos pagerinti kaimo turizmo sodybos paslaugas, kad būtų pranašumas prieš konkurentus...>  **II , III**<.. investicijos reikalingos didinti konkurencingumą..>  **IV** <.. svarbiausiai yra geras personalas..>  **V** <.. pradinės investicijos ypač svarbios, nes jų dydis yra didelis, o atsipirkimas prognozuojamas tik po kelių metų, be investicijų stabdoma plėtra..>  **VI**<.. investicijos leidžia ne tik sukurti tinkamą paslaugą, bet ir padidinti paslaugų paketą.. >  **VII**<..klientai susidomi ne tik kaimo turizmu, bet ir papildomomis paslaugomis, todėl plėtrai reikalingos investicijos..> |

Ekspertai, išsakydami savo nuomonę, kas skatina kreiptis paramos dėl investicijų į kaimo turizmo verslą, išskyrė keletą veiksnių, be kurių, jų nuomone, kaimo turizmo verslas sunkiai išvystomas ir tiems veiksniams reikalingos investicijos, tai – konkurencingumas, plėtra, paslaugų paketo dydis.

***Šeštuoju interviu klausimu*** *(Kokių rezultatų Jūsų įmonei davė įsisavinta ES struktūrinių fondų parama?)* siekta išsiaiškinti, koks ES paramos indelis investicijoms į kaimo turizmo verslą (žr. 8 lentelę).

***8 lentelė*.** *Rezultatai įgyvendinus investicijų ES paramos kaimo turizmo projektus*

|  |  |  |
| --- | --- | --- |
| **Kategorija** | **Subkategorija** | **Patvirtinantis teiginys** |
| Rezultatai įgyvendinus investicijų projektą ES lėšomis | Konkurencingumas  Plėtra  Infrastruktūra  Sukurtos darbo vietos | **I, II**<.. Padidinome savo konkurencingumą..>  **III** <.. Padėjo padidinti vietas, atnaujinti pastatus, sukurti daugiau paslaugų..>  **IV** <.. ES lėšos leido įgyvendinti užsibrėžtus tikslus dviem metais anksčiau. Vykdoma plėtra..>  **V**<..Įsisavinome lėšas taip kaip planavome, padidinome nakvynės vietų skaičių, sukūrėme kitą trūkstamą infrastruktūrą..>  **VI, VII**<..sukūrėme naujų darbo vietų..> |

Ekspertai daugiausiai įvardijo šiuos veiksnius, kaip rezultatus, kurie buvo pasiekti įgyvendinus ES lėšomis finansuojamus projektus kaimo turizmo veiklos skatinimui – konkurencingumas, plėtra, infrastruktūra, sukurtos naujos darbo vietos. <..auganti kaimo turizmo paklausa paskatino investuoti į kaimo turizmo verslą, todėl 2012 metais, kreipėmės dėl paramos į ES paramos fondus ir ją gavome, tiesa daug investavome ir asmeninių lėšų, bet džiaugiamės, kad visos investicijos atsipirkinėja..> Galima daryti išvadą, kad pagrindiniai veiksniai, kurie skatina ieškoti investicijų į kaimo turizmo verslą yra išoriniai aplinkos veiksniai - plėtra ir infrastruktūra ir vidinės aplinkos veiksniai – konkurencingumas ir sukurtos naujos darbo vietos.

***Septintuoju interviu klausimu*** *(Išsakykite savo nuomonę ir pasidalinkite patirtimi, susijusia su ES parama investicijoms į kaimo turizmo verslą Lietuvoje?)* siekta išsiaiškinti ekspertų nuomonę ir patirtį dėl investicijų į kaimo turizmo verslą. **VII ekspertas** teigė, kad ES parama yra labai sveikintinas dalykas, kuris skatina atnaujinti kaimo turizmo sodybas ir taip pritraukti daugiau klientų, vystyti kaimo turizmo paslaugų verslą, tačiau <..*kad pateikti paraišką, ypač didesnėmis sumomis finansuojamiems projektams, reikia daug žinių ir patirties. Naudojantis ES parama yra lengviau plėsti įmonės veiklą.*.> **II ekspertas** mano, kad tai - gera investicija į Lietuvos verslo vystymą. **III** ir **V ekspertai** kalbėdami apie savo patirtį, susijusia su ES parama investicijoms akcentavo sudėtingą paraiškų pildymą ir projekto eigą, administravimą <..*parama - gerai. Administravimo našta / biurokratija - per didelė. Kriterijai rezultatų vertinimui - neaiškūs pradžioje, kintantys eigoje, bet gerai, kad kreipėmės į projektų administravimo įmonę, kuri viską administravo ir projektą sėkmingai baigėme*..>. **I ekspertas** teigia, kadkaimo turizmo verslas reikalauja daug investicijų, grąža yra lėtesnė nei norėtųsi, bet didėjanti paklausa nuteikia optimistiškai. **IV ekspertas** mano, kad investicijos yra būtinos, nes kaimo turizmo paklausa tik didės ir sezoniškumas nebebus toks jautrus paklausai kaip dabar <..*kaimo turizmas - auganti verslo šaka, todėl esant galimybėms verta investuoti, taip pagerinant ne tik įmonės apyvartumą, bet ir didinant užimtumą, sukuriant darbo vietas, didinant pasiūlą ir sveiką konkurencingumą. Investicijas į kaimo turizmo verslą vienareikšmiškai paskatino ES parama, taip pat vis didesnis dėmesys šiai verslo sričiai*..>.

***Aštuntojo interviu klausimo*** *(Ar planuojate ateityje dar kartą kreiptis dėl ES paramos investicijoms į kaimo turizmo verslą?)* tikslas išsiaiškinti ar ekspertų lūkesčiai patenkinti analizuojamu klausimu ir ar jie planuoja ateityje pasinaudoti ES struktūrinių fondų parama verslo skatinimui ir investicijoms. **II ir VII ekspertai** nedvejodami atsakė, kad jei bus galimybė ateinančiu finansavimo laikotarpiu kreipsis dėl paramos, VII ekspertas teigė, kad <..*esame numatę, kur dar būtina investuoti, kad klientai būtų patenkinti ir norėtų mokėti atitinkamą kainą, todėl jeigu tik bus galimybė ir atitiksime reikalavimus tikrai kreipsimės dėl ES paramos, juk tai labai didelis palengvinimas verslui, bent jau mūsų, kaimo turizmo verslui tai tikrai.*.> I, **III ir V ekspertai** nebuvo taip optimistiškai nusiteikę, kadangi jau į ankstesnius klausimus atsakė, kad buvo sunkumų vykdant projektą atsiskaityti su įgyvendinančia institucija, nes sudėtinga projektų administravimo tvarka ir vienareikšmiškai akcentavo <..*jeigu ir įgyvendinsim projektų ateityje, tai tikrai patys to nesiimsime, projekto administravimą perduosime profesionalams – projektų rengimo įmonei.*.> **VI ekspertas** teigė, kad apie tai negalvoja, nes <..*įgyvendinus projektą ir įrengus kaimo turizmo sodybą po kol kas ir darbo ir klientų užtenka. Manome, kad pasiūla pilnai patenkina paklausą ir šiuo metu mes džiaugiamės tuo, o ateityje žiūrėsime, jeigu tik bus poreikis ir galimybės, kodėl gi ne, ES parama kaimo turizmui tikrai labai palengvino infrastruktūros sukūrimo naštą ir padėjo žymiai greičiau sukurti verslą nei būtume tai padare savarankiškai..>.* Išanalizavus ekspertų atsakymus į aštuntąjį klausimą, galima daryti išvadą, kad ES struktūrinių fondų parama investicijoms į kaimo turizmo verslą padeda greičiau vystyti kaimo turizmo verslą, tačiau paraiškų teikimas ir projektų įgyvendinimas reikalauja specifinių žinių, kurių dažnai pritrūksta sodybų šeimininkams.

# APTARIMAS

Atlikus investicijų į kaimo turizmo verslą vertinimą, apklausus sodybų šeimininkus interviu metodu, išsiaiškinta, kad sodybų šeimininkų, kurie įgyvendino bent vieną ES projektą, nuomonė apie investicijų galimybes į kaimo turizmo verslą Lietuvoje yra teigiama. Taip pat atliekant vertinimą nustatyta, kad ES struktūrinių fondų parama investicijoms į kaimo turizmo verslą padeda greičiau vystyti kaimo turizmo verslą, tačiau paraiškų teikimas ir projektų įgyvendinimas reikalauja specifinių žinių, kurių dažnai pritrūksta sodybų šeimininkams ir potencialūs paramos gavėjai dažnai nesiryžta kreiptis dėl paramos investicijoms į kaimo turizmo verslo sukūrimą ar vystymą.

Astromskienės, Kleinienės ir Tišikienės (2007) atlikti tyrimai parodė, kad Lietuvai tapus ES nare daug dėmesio ir finansinės paramos skirta kaimo vietovių populiarinimui ir verslinių veiklų įvairinimui. Teigiama, kad kaimo turizmas – viena iš labiausiai pastaraisiais metais išplėtotų veiklų ir investicijų į šia veiklą atsipirkimas išaugo du kartus daugiau nei finansavimo pradžioje. Maziliausko (2008) teigimu, kaimo turizmo pokyčius 2007-2013 m. ES finansavimo laikotarpiu lėmė ne tik parama tiesioginėmis investicijomis kaimo turizmo verslui skatinti, bet ir Europos Sąjungos informacijos apie kaimo turizmo paslaugų verslą sklaida, sodybų šeimininkų mokymas, konsultacijos.

Šiaulytės (2014) atlikto tyrimo metu nustatyta, kad racionaliai panaudota struktūrinių fondų parama teigiamai veikia verslo rėmimo, užimtumo skatinimo, darbo vietų kokybės ir civilizuotų darbo santykių plėtrą. Damulienės (2012) atlikti tyrimai parodė, kad Lietuvos kaimo turizmas yra gyvybingas, patrauklus investicijoms, imlus naujoms žinioms, o sektoriui skirta Europos Sąjungos parama duoda akivaizdžių apčiuopiamų rezultatų, tačiau ES finansinių instrumentų sukurti trukdžiai – per griežtos programų įgyvendinimo ir administravimo taisyklės – iš esmės apsunkina galimybes pasinaudoti ES finansine parama ir yra kliūtis investicijų skatinimui į turizmo verslo plėtrą

Atsižvelgiant į tai, kad kaimo turizmo paslaugų paklausa auga, rodo, kad investicijos į šį verslą Lietuvoje buvo ir yra tikslingos. Damulienės (2012) atlikti tyrimai parodė ES paramos trūkumus, kliudančius pasinaudoti finansinėmis priemonėmis: netobuli įstatymai ir poįstatyminiai teisės aktai, pernelyg sudėtinga paraiškų paramai gauti pateikimo procedūra ir pernelyg aukšti atrankos kriterijai dar nepradėtoms ar vos tik pradėtoms veiklos rūšims, pradinių finansinių išteklių stoka, sudėtinga kaimo verslo kreditavimo sistema, itin sudėtinga investicijų tikslingumo patikros sistema. Taigi teigtina, kad ES parama, nors ir tikslinga, tačiau ja pasinaudoti sudarytos biurokratinės kliūtys, to

# IŠVADOS

1. Atlikti kaimo turizmo verslo ir investicijos į kaimo turizmo verslą literatūros apžvalgą ir analizę nustatyta, kad Lietuvos kaimo turizmas yra gyvybingas, patrauklus investicijoms, imlus naujoms žinioms. Taip pat kaimo turizmas – tai alternatyvi turizmo forma, kuri negali būti priskirta masiniam turizmui, nes ši paslauga tenkina specifinius turistų poreikius specialioje, ne dirbtinai sukurtoje aplinkoje. Kiekvienas investuojantis į kaimo turizmo verslą, prieš tai turi įvertinti riziką ir prognozuoti būsimus pajamų srautus. Investicijų grąža galima iš pritrauktų turistų, kurie naudosis kaimo turizmo paslaugomis arba nekilnojamojo turto vertės augimo. Kaimo turizmo vystymas ten kur yra šeimininkų namai ar ūkis reikalauja mažesnių investicijų, tačiau vystant verslą būtina atsižvelgti į rinkos poreikius, paklausą. Vietovės, kuriose gausu paveldo objektų, istorinių paminklų, rašytojų, menininkų kitų žymių žmonių gimtinės ar gyvenamosios vietos pritraukia didesnius turistų srautus ir ten tikslingiau investuoti į kaimo turizmo verslo vystymą.
2. Atlikus ES struktūrinių fondų investavimo į kaimo turizmo verslą situacijos analizę paaiškėjo, kad investicijos į kaimo turizmo verslą itin pastebimos Lietuvai įstojus į ES ir pradėjus įgyvendinti finansinės paramos priemones. Daug dėmesio ir finansinės paramos skirta kaimo vietovių populiarinimui ir verslinių veiklų įvairinimui, tai viena iš labiausiai pastaraisiais metais išplėtotų veiklų ir investicijų į šia veiklą atsipirkimas išaugo du kartus daugiau nei finansavimo pradžioje. Kaimo turizmo pokyčius 2007-2013 m. ES finansavimo laikotarpiu lėmė ne tik parama tiesioginėmis investicijomis kaimo turizmo verslui skatinti, bet ir Europos Sąjungos informacijos apie kaimo turizmo paslaugų verslą sklaida, sodybų šeimininkų mokymas, konsultacijos.
3. Atlikus investicijų į kaimo turizmo verslą vertinimą kaimo turizmo sodybų šeimininkų požiūriu, išsiaiškinta, kad sodybų šeimininkų, kurie įgyvendino bent vieną ES projektą, nuomonė apie investicijų galimybes į kaimo turizmo verslą Lietuvoje yra teigiama. Taip pat atliekant vertinimą nustatyta, kad ES struktūrinių fondų parama investicijoms į kaimo turizmo verslą padeda greičiau vystyti kaimo turizmo verslą, tačiau paraiškų teikimas ir projektų įgyvendinimas reikalauja specifinių žinių, kurių dažnai pritrūksta sodybų šeimininkams ir potencialūs paramos gavėjai dažnai nesiryžta kreiptis dėl paramos investicijoms į kaimo turizmo verslo sukūrimą ar vystymą.

# 

# PASIŪLYMAI AR REKOMENDACIJOS

1. ES struktūrinių fondų parama investicijoms į kaimo turizmo verslą padeda greičiau vystyti kaimo turizmo verslą, tačiau projektus įgyvendinančioms institucijoms reikėtų peržiūrėti informacijos išteklius apie ES paramos gavimo galimybes ir projektų administravimą, rekomenduotina supaprastinti paraiškų teikimą ir projektų administravimą, nes šiuo metu projektų įgyvendinimas reikalauja specifinių žinių, kurių dažnai pritrūksta sodybų šeimininkams ir potencialūs paramos gavėjai dažnai nesiryžta kreiptis dėl paramos investicijoms į kaimo turizmo verslo sukūrimą ar vystymą.
2. Atsižvelgiant į tai, kad kaimo turizmo paslaugų paklausa auga, rodo, kad investicijos į šį verslą Lietuvoje buvo ir yra tikslingos, tačiau atlikti tyrimai parodė ES paramos trūkumus, kliudančius pasinaudoti finansinėmis priemonėmis, todėl siūloma tobulinti įstatymus ir poįstatyminius teisės aktus, supaprastinti sudėtingas paraiškų paramai gauti pateikimo procedūras ir sumažinti šiuo metu pernelyg aukštus atrankos kriterijus investicijų į kaimo turizmo verslą projektams, kad kuo daugiau sodybų šeimininkų turėtų galimybę pasinaudoti ES struktūrinių fondų parama ir sėkmingai vystytų kaimo turizmo verslą.

# LITERATŪRA

1. Armaitienė, A., Grecevičius, P., Urbis, A. ir kt. (1999). *Kaimo turizmas*. Vilnius.
2. Astromskienė, A. (2009). *Lietuvos kaimo turizmo verslo pokyčiai ir jų priežastys. Vadybos mokslas ir studijos – kaimo verslų ir jų infrastruktūros plėtra: mokslo darbai.* LŽŪU.
3. Astromskienė, A., Kleinienė, D., Tišikienė, G. (2007). *Kaimo turizmo plėtros Lietuvoje pokyčiai. Kauno kolegija.* Peržiūrėta 2015-03-17, tinklapyje: <http://vadyba.asu.lt/11/10.pdf>
4. Atkočiūnienė, V. (2009). *Kaimo vietovių konkurencingumą lemiantys veiksniai.* Kaunas.
5. Atkočiūnienė, V., Baculo, I. (2011).Lietuvos kaimo vietovių įvaizdžio vertinimas. *Ekonomika ir vadyba: aktualijos ir perspektyvos*. 2011. 4 (24). 31–41
6. Astromskienė, A. (2009). *Vadybiniai kaimo turizmo verslo raidos Lietuvoje aspektai.* Kaunas
7. Auškalnė, R. (2010). *Kaimo turizmo plėtra Kauno apskrityje: Magistrantūros studijų baigiamasis darbas, žemėtvarka. ASU*. Kaunas-Akademija.
8. Bagdonienė, L. (2006). *Regiono marketingo valdymas, Regionų plėtra, Prisitaikymas prie kintančių rinkos sąlygų ir naujų gebėjimų ugdymas.* Kaunas: Technologija.
9. Baltrušaitytė, I. (2009). *Kaimo turizmo įtaka kaimo vietovių plėtrai. Studentų mokslinė konferencija Jaunasis mokslininkas.* LŽŪU.
10. Bitinas, B., Rupšienė, L., Žydžiūnaitė, V. (2008). *Kokybinių tyrimų metodologija: vadovėlis vadybos ir administravimo studentams.* Socialinių mokslų kolegija, Klaipėda.
11. Brunickienė, J., Krušinskas, R. (2011). *ES struktūrinės paramos įtakos Lietuvoje regionų plėtrai ir išsivystymo netolygumams mažinti vertinimas.* Kaunas: Kauno technologijos universitetas.
12. Damulienė, A. (2009). *ES finansinės paramos panaudojimo kaimo turizme probleminiai klausimai. Ekonomika ir vadyba: aktualijos ir perspektyvos,* 3 (16), 73–80
13. Damulienė, A. (2012). *Europos Sąjungos finansinė parama kaimo turizmui: teoriniai ir praktiniai aspektai.* MRU, 4(1), 125–138.
14. Dapkus, R. (2008). Kultūrinio turizmo plėtros perspektyvos*.* Vadybos mokslas ir studijos – kaimo verslų ir jų infrastruktūros plėtrai. Nr. 15 (4). Mokslo darbai (socialiniai mokslai, vadyba ir administravimas.
15. Drumm, A. (2004). Ecotourism Development. A Manual for Conservation Planners and Managers. USA: The Nature Conservancy.
16. Dumčiuvienė, D., Stravinskas, T. (2012). *Struktūrinės paramos įtaka šalies ekonominiam augimui.* [CD-ROM] Kaunas: Kauno technologijos universitetas. 10 p. ISSN 1822-6515.
17. *ES paramos projektų vertinimas, vykdymas ir administravimas. Kaimo turizmo veiklos skatinimas* Peržiūrėta 2015, vasario 15, tinklapyje: [< http://www.esparamos.lt/es-parama-zemes-ukiui/kaimo-turizmo-veiklos-skatinimas/](file:///C:\Users\Jonce\AppData\Roaming\Microsoft\Word\%3c%20http:\www.esparamos.lt\es-parama-zemes-ukiui\kaimo-turizmo-veiklos-skatinimas\)>
18. Grecevičius, P., Armaitienė, A., Junevičienė O. (2002). *Turizmas: vadovėlis.* Kauno kolegijos leidybos centras.
19. Išoraitė, M. (2010). *Jaunimo požiūrio tyrimas apie inovacijų strategijos realizavimo galimybes kaimo turizmo sektoriuje. Ekonomika ir vadyba: aktualijos ir perspektyvos,* 3 (19), Peržiūrėta 2015, vasario 25, tinklapyje <http://www.su.lt/bylos/mokslo_leidiniai/ekonomika/2010_3_19_1/isoraite.pdf>>
20. Išoraitė, M.(2009). Strateginio valdymo ypatumai kaimo turizmo sektoriuje. *Ekonomika ir vadyba: aktualijos ir perspektyvos*. ISSN 1648-9098, 3 (16). P.81–92
21. Jazczak, A., Žukovskis, J. (2010). *Tourism business in development of European rural areas.* Kaunas: Akademija.
22. *Kaimo turizmo ir tradicinių amatų plėtojimo kaimo gyvenamosiose vietovėse 2007-2013 metais programą, patvirtintą Lietuvos Respublikos ūkio ministro ir Lietuvos Respublikos žemės ūkio ministro 2007 m. birželio 7 d. įsakymu Nr. 4-232/3D-288. Valstybės žinios*, 2007-06-12, Nr. 65-2539.
23. *Kaimo turizmo verslo ABC*. Peržiūrėta 2015, vasario 15, tinklapyje: <http://www.jvic.lt/public/files/kaimo-turizmo-pradziamokslis.pdf>
24. Kardelis, K. (2002). *Mokslinių tyrimų metodologija ir metodai.* Šiauliai
25. Kriaučiūnienė, V. (2010). *Ūkinės veiklos diversifikacija plėtojant kaimo turizmo veiklą*. Šiauliai.
26. *Lietuvos statistikos departamentas* Peržiūrėta 2015, balandžio 15, tinklapyje: <http://osp.stat.gov.lt/informaciniai-pranesimai/?articleId=3232216>
27. *Lietuvos turizmo plėtros 2014-2020 metų programa.* 2014 m. kovo 12 d. Lietuvos Respublikos Vyriausybės nutarimas Nr. 238.
28. Maziliauskas, A. (2008). *Investicinių projektų rengimas ir valdymas.* Kaunas: LŽŪU.
29. Porter, M. E. (2008). *The Five Competitive Forces That Shape Strategy, Harvard business Review*, Cambridge.
30. Simanavičienė, Ž., Šimberova, I., Bruneckienė, J. (2007). *Regionų konkurencingumo vertinimo teoriniai aspektai*. Ekonomika: Mokslo darbai, Nr. 77.
31. Šimková, E. (2004). *Využití potenciálu venkovské turistiky pro regionální rozvoj (Utilization of the rural tourism potential for the regional development)*. In: Hradecké ekonomické dny.
32. Šlekienė, V. (2011). *Mokslinio tyrimo metodologija*. Šiaulių universitetas.
33. Snieška, V., Meilienė, E., Dumčiuvienė, D. (2005). *Konkurencingumo ir sanglaudos ryšiai Europos Sąjungos politikos kontekste.* Kaunas: Kauno technologijos universitetas.
34. Trupp, A. (2014). *Host perspectives on ethnic minority tourism in Northen Thailand.* Journal of Tourism Consumption and Practice Volume 6 No. 1.
35. Vainienė, I. (2001). *Kaimo turizmo organizavimas: mokymo priemonė.* Kaunas: Spindulys.
36. Vitkus, G. (2008). *Europos Sąjungos enciklopedinis žinynas.* Vilnius.
37. Walter, P. (1994). *Tyrimo etikos principai.* Peržiūrėta 2015, kovo 15, tinklapyje: <http://www.leidykla.vu.lt/fileadmin/Acta_Paedagogica_Vilnensia/14/133-144.pdf>.
38. Wearing, S.; Neil, J. (2009). *Ecotourism*. *Impacts, Potentials and Possibilities*. Oxford: Butterworth – Heinemann
39. Žalys, L., Žalienė I., Iždonaitė, I. (2006). *Lietuvos kaimo turizmo charakteristika ir plėtros politika*. Ekonomika ir vadyba: aktualijos ir perspektyvos, 2 (7).

# PRIEDAI

**1 PRIEDAS**

**ES STRUKTŪRINIŲ FONDŲ PARAMOS INVESTICIJOMS Į KAIMO TURIZMO VERSLĄ VERTINIMO (KAIMO TURIZMO SODYBŲ ŠEIMININKŲ ATVEJIS) INTERVIU KLAUSIMAI**

1. Kaip vertinate investicijų į kaimo turizmo verslą galimybes Lietuvoje?
2. Kas paskatino investuoti į kaimo turizmo verslą?
3. Kokios, Jūsų nuomone, didžiausios investicijų į kaimo turizmo verslą kliūtys?
4. Jūsų nuomone, kas skatina kreiptis paramos dėl investicijų į kaimo turizmo verslą?
5. Kokių rezultatų Jūsų įmonei davė įsisavinta ES struktūrinių fondų parama?
6. Kokių rezultatų Jūsų įmonei davė įsisavinta ES struktūrinių fondų parama?
7. Išsakykite savo nuomonę ir pasidalinkite patirtimi, susijusia su ES parama investicijoms į kaimo turizmo verslą Lietuvoje?
8. Ar planuojate ateityje dar kartą kreiptis dėl ES paramos investicijoms į kaimo turizmo verslą?

**2 PRIEDAS**

***Ekspertų charakteristika***

|  |  |  |
| --- | --- | --- |
| **PAVADINIMAS** | **APRAŠYMAS** | **SKIRTA PARAMA, EUR** |
| **Ekspertas I: Sodyba ,,Padumbliai”** | Sodyba įsikūrusi Padumblių kaime, Lazdijų raj. Sodyboje yra 48 miegamos vietos, 60 vietų šventėms, 4 apgyvendinami pastatai. Iš viso vienu metu talpina iki 100 žmonių. | Skirta ES paramos suma – 200.000,00 Eur. |
| **Ekspertas II: Sodyba ,,Guoguose”** | Kaimo turizmo sodyba “Sodyba Guoguose” įsikūrusi vaizdingoje Lietuvos vietoje ant Nemuno kranto, tik 12 kilometrų nuo Kauno miesto ribos. Sodyboje sukurta poilsio ir pramogų infrastruktūra. | Skirta ES paramos suma – 155.878,00 Eur. |
| **Ekspertas III: Sodyba ,,Gribžė”** | Kaimo turizmo sodyba ,,Gribžė” (nuo Gargždų miesto 7 km, nuo Klaipėdos centro 25 km, nuo Kretingos 14 km), kviečia pasinaudoti pirties teikiamais malonumais, gerai pailsėti ir praleisti laiką gamtos apsuptyje. Sodyboje yra 66 miegamos vietos. | Skirta ES paramos suma – 114.152,00 Eur (I etapas) ir 199.338,00 Eur (sodybos infrastruktūros kūrimas) |
| **Ekspertas IV: Sodyba ,,Projesta”** | Sodybos teritorijoje yra didelis vandens telkinys, kuriame galima ne tik išsimaudyti, bet ir pažvejoti. Vienu metu gali įsikurti iki 100 žmonių. Taip pat čia yra įrengta pirtis ir kubilas, o aplink sodybą yra apstu įvairiausių kitų pramogų (pasivažinėjimas keturračiais, jodinėjimas arkliais, plaukiojimas baidarėmis, kamuoliai ant vandens, Ąžuolynės nuotykių parkas, kartingai). | Skirta ES paramos suma – 200.000,00 Eur |
| **Ekspertas V:,,Čepų sodyba”** | Tai etnografiniai nameliai jaukioje miško aplinkoje. Karčema, pokylių salė, pirtys su akmenimis ir cirkuliaciniais baseinais, 5 kambariai (20 vietų), vaikų žaidimo aikštelė, sporto aikštynai, kempingas, baseinas, židinys, vandens pramogos tvenkinyje. Įrengta salė verslo renginiams bei šeimos šventėms. | Skirta ES paramos suma – 85.298,00 Eur |
| **Ekspertas VI: Kaimo turizmo sodyba ,,Vila Bisena”** | Nuostabiame Nemuno upės slėnyje prie magistralinio kelio Kaunas – Jurbarkas įsikūrusi kaimo turizmo sodyba „Vila Bisena“ su dviem erdviomis salėmis (iki 50 ir iki 100 asmenų), pirtimis, kubilais, jaukiais, su visais patogumais kambariais. | Skirta ES paramos suma – 200.000,00 Eur |
| **Ekspertas VII: Kaimo turizmo sodyba „Suvalkijos dvaras“** | Siūlo ne tik didelę 11 hektarų teritoriją, bet ir erdviausią pobūvių salę visoje Marijampolės apskrityje, kurioje švęsti gali iki 130 žmonių. | Skirta ES paramos suma – 200.000,00 Eur |